Flat Seri Berembang tidak selamat, 500 penduduk diminta berpindah
Oleh MOHAMAD NAUFAL MOHAMAD IDRIS

24 Jun 2022, 8:32 pm
KLANG – Kira-kira 500 penduduk Flat Seri Berembang, Pelabuhan Klang di sini diminta berpindah selepas kediaman tersebut tidak selamat diduduki ekoran retak dan kerosakan struktur asas bangunan itu.
Ini melibatkan 304 unit rumah di blok A, B dan C daripada empat blok keseluruhan di flat tersebut.
Pengerusi Jawatankuasa Tetap Perumahan, Kesejahteraan Bandar dan Pembangunan Usahawan Selangor, Rodziah Ismail berkata, status tidak selamat itu dikeluarkan oleh pihak konsultan yang menjalanlkan pemeriksaan terhadap tiga blok flat itu selama lapan bulan.
“Setelah dimaklumkan oleh pihak konsultan petang semalam, saya ambil keputusan untuk berjumpa dengan penduduk flat malam ini.
“Saya telah minta Majlis Perbandaran Klang (MPK) untuk mengeluarkan notis arahan mengosongkan bangunan untuk flat tersebut pada esok (hari ini),” katanya pada perjumpaan dengan penduduk Flat Sri Berembang di Pelabuhan Klang, malam tadi.
Menurut beliau, kerajaan negeri menawarkan untuk memberi setiap pemilik rumah RM42,000 dengan peruntukan berjumlah RM13 juta untuk dijadikan kos menyewa rumah baharu.

Bagaimanapun ujarnya, majoriti penduduk menolak tawaran tersebut walaupun flat tersebut bukan di bawah bidang kuasa pihak kerajaan negeri.
“Apapun, saya harap penduduk segera berpindah kerana khuatir insiden yang tidak diingini berlaku.
“Saya juga telah menghubungi pihak Kementerian Perumahan dan Kerajaan Tempatan (KPKT) bertanyakan mengenai janji mantan Menteri KPKT, Datuk Zuraida Kamaruddin yang mahu membina sebuah flat baharu bernilai RM50 juta bagi penduduk Flat Sri Berembang, baru-baru ini.
“Namun, Menteri KPKT terkini, Datuk Seri Reezal Naina Merican memaklumkan bahawa tidak ada keputusan yang dibuat pihak kementerian berhubung perkara terbabit,” ujarnya.


Perhimpunan jalanan bukan penyelesaian terbaik masalah negara – Sultan Johor
Oleh KHAIRUL MOHD. ALI

24 Jun 2022, 8:38 pm
JOHOR BAHRU – Sultan Johor, Sultan Ibrahim Sultan Iskandar bertitah bahawa tindakan mengadakan perhimpunan jalanan sebagaimana dicadang pemimpin DAP bukannya cara bertanggungjawab dalam mencari penyelesaian yang membina.
Sultan Ibrahim bertitah, sebaliknya suara atau pandangan daripada pelbagai lapisan masyarakat boleh disampaikan kepada kerajaan menerusi pelbagai forum lain.
“Tidak cukup peritkah pengajaran daripada demonstrasi yang menjadi detik hitam dalam sejarah negara kita seperti pada tahun 1969, dan tidak lama dahulu, perhimpunan Bersih.
“Ia tidak mencapai sebarang matlamat, selain mengakibatkan kekecohan dan kerosakan. Ini bukan cara negara kita, tiada yang menang. Semuanya akan rugi dan kita tidak tahu berapa lama kita boleh pulih daripada kesan perhimpunan sebegitu.
“Undang-undang negara kita mesti dihormati. Janganlah buat kenyataan berbaur hasutan kerana ia tidak membantu, sedangkan ada banyak saluran yang lebih membina untuk menyuarakan pandangan,” titah baginda dalam satu kenyataan, di sini hari ini.
Baru-baru ini, anggota Jawatankuasa Tertinggi Pusat DAP, Sheikh Umar Bagharib Ali mengeluarkan kenyataan mengajak rakyat berhimpun beramai-ramai sebagai tanda protes susulan kenaikan kos sara hidup ketika ini.

Sultan Ibrahim turut bertitah bahawa perhimpunan jalanan juga akan memberi impak negatif kepada ekonomi negara, menakutkan pelabur asing dan merencatkan permulihan negara daripada pandemik Covid-19.
“Janganlah buat perhimpunan sebegini. Pertumbuhan negara kita mesti dipupuk melalui dialog yang matang, bukan tindakan yang akan mengancam ketenteraman awam dan keselamatan negara,” titah baginda lagi.-KOSMO! ONLINE.


Lelaki tidak kisah kahwini gadis berat 100 kilogram
Oleh KOSMO!

24 Jun 2022, 8:30 pm
HANOI, Vietnam – Seorang lelaki kurus di Vietnam tidak mempedulikan pandangan sinis masyarakat kerana berkahwin dengan seorang gadis yang mempunyai berat badan 100 kilogram, lapor laman berita eva.n semalam.
Dia  jatuh cinta selepas kerap menghantar barang yang dipesan secara online oleh wanita itu.
Duy Quang menempuh detik sukar untuk memikat isterinya, Y Phi yang tidak menunjukkan minat untuk bekenalan.
Menurut Y Phi, kali pertama mereka berjumpa adalah ketika Duy menghantar barang yang dipesan secara online kepadanya di pejabat.
“Pada pertemuan kali kedua, Duy memberanikan diri untuk bertanya sama ada saya sudah mempunyai kekasih dan apabila saya berkata tidak, dia tidak menunggu lama untuk mengajak saya keluar.
“Saya tidak melayan panggilan telefon dan mesejnya  pada awal perkenalan kami kerana tidak yakin dia benar-benar sukakan saya. Namun Duy tidak berputus asa,” kata Y Phi.

Pasangan itu melangsungkan perkahwinan pada April lalu selepas setahun menjalinkan hubungan cinta.
Menurut Y Phi, dia sangat memikirkan keadaan fizikalnya  kerana menganggap tidak secocok dengan Duy yang kurus serta tinggi.
“Duy tidak pernah menyentuh isu penampilan fizikal sepanjang kami bersama dan lebih fokus tentang keserasian antara kami berdua,” ujar Y Phi. – Agensi


Mesyuarat khas harga siling baharu ayam esok
Oleh EDDY AQMAL MOHAMED HAMIDI

24 Jun 2022, 8:32 pm
PUTRAJAYA – Satu mesyuarat khas akan diadakan esok oleh Kementerian Pertanian dan Industri Makanan (MAFI) bersama Kementerian Perdagangan Dalam Negeri dan Hal Ehwal Pengguna (KPDNHEP) bagi membincangkan isu berkaitan bekalan dan harga siling baharu ayam di pasaran.
Menteri Pertanian dan Industri Makanan, Datuk Seri Ronald Kiandee berkata, mesyuarat yang akan turut disertai oleh pemain-pemain industri penternakan itu adalah susulan keputusan kerajaan supaya harga ayam di pasaran tidak diapungkan.
“Bekalan ayam kekal stabil pada minggu ketiga bulan ini dan mencukupi untuk menampung permintaan bulan semasa.
“Jawatankuasa Teknikal Menangani Isu Sekuriti Bekalan Makanan Negara juga akan bersidang pada Isnin ini bagi terus memantau status bekalan makanan negara dan pelaksanaan tindakan intervensi yang dirangka bagi menangani isu bekalan makanan,” katanya dalam satu kenyataan hari ini.
Terdahulu, Perdana Menteri, Datuk Seri Ismail Sabri Yaakob mengumumkan bahawa harga ayam di pasaran tidak akan diapungkan dan harga siling baharu akan diumumkan dalam masa terdekat.
Ronald berkata, kerajaan akan meneruskan usaha untuk memastikan ketersediaan dan kelangsungan bekalan ayam di pasaran kekal terjamin dengan harga yang berpatutan bagi memastikan kesejahteraan Keluarga Malaysia. – KOSMO! ONLINE


Skuad Sukarelawan KBS, MBM pantau isu kenaikan harga
Oleh SITI A'ISYAH SUKAIMI

24 Jun 2022, 6:48 pm
PETALING JAYA – Skuad Sukarelawan Kementerian Belia dan Sukan (KBS) bersama Majlis Belia Malaysia (MBM) mengambil langkah proaktif menggerakkan belia sebagai sukarelawan yang akan memainkan peranan di lapangan bagi memantau sebarang eksploitasi kenaikan atau lonjakan harga di pasaran.
Menurut kenyataan bersama Menteri Belia dan Sukan, Datuk Seri Ahmad Faizal Azumu dan Presiden MBM, Mohd. Izzat Afifi Abdul Hamid, sukarelawan tersebut seterusnya melaporkan kepada Kementerian Perdagangan Dalam Negeri dan Hal Ehwal Pengguna (KPDNHEP) selaras dengan peruntukan di bawah Akta Kawalan Harga dan Anti Pencatutan 2011 (AKTA 723).
“Ini adalah selaras dengan pengumuman terkini oleh kerajaan yang melibatkan pemberian subsidi ke atas beberapa makanan asas,” menurut kenyataan itu di sini hari ini.
Mengulas lanjut, KBS mengambil maklum situasi semasa susulan rakyat melaporkan kenaikan harga barang yang sedang berleluas.
“Sehubungan itu, KBS yakin kerjasama strategik bersama MBM mampu menggerakkan golongan belia bagi membantu kerajaan untuk memastikan kepentingan pengguna adalah dilindungi dan terpelihara.
“Untuk tujuan itu, Bahagian Rakan Muda, Jabatan Belia dan Sukan Negara (JBSN) bersama MBM akan mengaktifkan sukarelawan belia di seluruh negara,” jelas mereka. -KOSMO! ONLINE


Penghantar barang tutup suis elektrik rumah pelanggan tidak jawab panggilan
Oleh KOSMO!

24 Jun 2022, 8:00 pm
JAKARTA – Sebuah klip video tular di media sosial Indonesia memaparkan perbuatan seorang penghantar barang yang berani menutup suis bekalan elektrik rumah pelanggannya, lapor laman berita Suara.com.
Video berkenaan dimuat naik dalam akaun Instagram @rifqioooo.
Ia memaparkan seorang penghantar barang berdiri di hadapan rumah pelanggan untuk menyerahkan bungkusan.
Dia berulang kali memanggil penghuni rumah tetapi tidak dibalas kerana bunyi muzik dangdut dipasang dengan kuat.
Oleh kerana tidak mahu menunggu, penghantar barang itu mematikan suis bekalan elektrik rumah tersebut.
Bunyi muzik dangdut yang kuat itu terhenti secara tiba-tiba dan akhirnya, penghuni rumah menjawab panggilannya dan bungkusan itu berjaya dihantar.

Video berkenaan mendapat perhatian netizen di ruangan komen.
“Sama, rumah saya pun pernah dilakukan sedemikian oleh penghantar barang,” tulis seorang netizen.
“Bukan mangsa pertama ni, lagipun abang tu dah tak gementar, sudah biasa,” komen netizen lain. – Agensi


Harga petrol paling mahal lebih RM13 seliter di Hong Kong
Oleh KOSMO!

24 Jun 2022, 7:00 pm
LONDON – Inflasi dan krisis kos sara hidup yang semakin buruk menyebabkan penduduk dunia termasuk Britain mula merasai tekanan akibat kenaikan mendadak harga komoditi seperti petrol, lapor akhbar Metro UK semalam.
Ramai pemandu berdepan kenaikan harga petrol dengan stesen-stesen minyak di London meletakkan harga £2.39 (RM12.92) untuk satu liter.
Bagaimanapun, Britain tidak menduduki senarai 10 teratas untuk harga petrol paling tinggi, demikian menurut laporan terbaharu Global Petrol Prices.
Negara itu berada di tempat ke-12 dengan harga purata £1.869 (RM10.11) untuk seliter petrol di belakang Israel yang mencatat harga £1.879 (RM10.16) seliter.
Petrol paling mahal di dunia adalah di Hong Kong dengan harga purata £2.449 (RM13.24) seliter. Petrol paling murah pada masa ini pula adalah di Venezuela dan berharga cuma £0.018 (RM0.097) seliter.
Global Petrol Prices menyatakan bahawa harga purata petrol di seluruh dunia ialah £1.19 (RM6.43) seliter. Bagaimanapun, terdapat perbezaan ketara dari segi harga antara negara-negara di dunia.

Negara kaya cenderung mengenakan harga lebih tinggi, manakala negara miskin serta negara pengeluar dan pengeksport minyak mempunyai harga yang lebih rendah.
Pengecualian bagaimanapun berlaku pada Amerika Syarikat yang umumnya mempunyai harga petrol £1.120 (RM6.06) seliter.
Harga petrol berbeza antara negara-negara disebabkan cukai dan subsidi yang dikenakan oleh kerajaan. – Agensi


YGMB serah pampasan kepada guru kemalangan
Oleh MOHD AZLI ADLAN

24 Jun 2022, 8:35 pm
SETIU – Seorang guru yang patah tangan akibat kemalangan pada bulan lalu menerima pampasan berjumlah RM10,225 dari Yayasan Guru Malaysia Berhad (YGMB).
Wang pampasan kepada Sukri Abdul Rahman, 46, yang juga guru Pendidikan Islam Sekolah Kebangsaan (SK) Guntong di sini itu merupakan manfaat skim kemalangan jalan raya dan elaun hospital YGMB.
“Syukur, manfaat ini amat membantu sewaktu saya sedang bercuti sakit selama tiga bulan sehingga Ogos ini.
“Proses tuntutannya mudah tidak memakan masa untuk diproses. Selama ini, saya menjadi ahli YGMB dengan yuran keahlian bulanan RM28,” katanya di sini semalam.
Sukri berkata, dia mengalami kemalangan jalan raya yang menyebabkan pergelangan tangan kanannya patah pada 6 Mei lalu.
Tambah bapa kepada empat anak tersebut, kemalangan jalan raya pada 5 Syawal lalu tersebut turut menyebabkan bahu dan lengannya luka.

“Saya telah menjalani pembedahan minor untuk memasukkan besi pada saya dan perlu berehat selama tiga bulan untuk pemulihan,” katanya. – KOSMO! ONLINE


Pengasuh rogol bayi, cabul 12 kanak-kanak
Oleh KOSMO!

24 Jun 2022, 6:00 pm
CANBERRA – Seorang pengasuh lelaki di Australia mengaku bersalah di atas pertuduhan merogol seorang bayi selain mencabul 12 kanak-kanak lain, lapor akhbar The Sun.
Jareth Thomas Harries-Markham, 24, dihadapkan ke Mahkamah Majistret Perth pada Selasa lalu. Dia berdepan 221 pertuduhan berkaitan jenayah seks terhadap kanak-kanak antara Julai 2020 hingga Ogos tahun lalu.
Lelaki itu mengaku bersalah atas 141 pertuduhan termasuk merogol kanak-kanak di bawah umur 13 tahun.
Pertuduhan lain termasuk merakam bahan jelik dan berkelakuan tidak senonoh terhadap kanak-kanak.
Pertuduhan selebihnya bagaimanapun digugurkan, manakala hukuman terhadap Jareth akan diputuskan oleh Mahkamah Agung Australia Barat pada 27 September ini, demikian menurut laman berita News.com.au.
Dalam keterangan di mahkamah, tertuduh didapati mengiklankan perkhidmatan penjagaan bayi di dua laman web.

Pada salah satu laman web berkenaan, lelaki itu mengaku bahawa dia ‘membantu membesarkan anak-anak untuk menjadi insan yang sebaiknya’.
Tertuduh didapati melakukan jenayah tersebut di serata Perth dan barat laut Australia Barat setelah mendapat kepercayaan sebilangan ibu bapa untuk menjaga anak-anak mereka.
Dalam iklan di laman web lain, tertuduh menawarkan perkhidmatannya pada harga AS$20 (RM88.13) hingga AS$25 (RM110.16) sejam selain mendakwa dia mempunyai lebih lima tahun pengalaman mengasuh kanak-kanak.
Polis menahan Jareth selepas menyerbu rumahnya di Bennett Springs pada 22 Ogos tahun lalu dan menemui bahan-bahan eksploitasi kanak-kanak. – Agensi


Penjawat awam ditahan terima rasuah RM2,750
Oleh OTHMAN YAHAYA

24 Jun 2022, 6:15 pm
SUNGAI PETANI – Seorang penjawat awam ditahan kerana disyaki terlibat dalam kes menerima rasuah sebanyak RM2,750 pada semalam.
Lelaki berusia 52 tahun itu ditahan dalam satu kes perangkap kira-kira pukul 4.20 petang.
Dia kemudian dibawa ke Mahkamah Majistret di sini hari ini untuk mendapatkan perintah tahanan reman.
Majistret B. Sri Pracha Nanthini mengeluarkan perintah reman selama tujuh hari kepada suspek.
Menurut sumber, suspek didakwa menerima suapan wang tunai berjumlah RM2,750 daripada seorang individu bagi mendapatkan kembali barang kemasnya yang menjadi barang kes polis.
Katanya, barangan tersebut telah mendapat arahan mahkamah untuk diserahkan kembali kepada pengadu.

“Seorang lelaki berusia 66 tahun yang merupakan pemilik sebuah kedai pajak di Sungai Petani yang dipercayai mempunyai kaitan dengan kes tersebut turut ditahan pada pukul 1.25 tengah hari tadi untuk membantu siasatan,” katanya di sini hari ini. – KOSMO! ONLINE


Pistol kedua ditemui dalam kereta suspek ditembak mati
Oleh NOR AZIAH MAT NOH

24 Jun 2022, 5:55 pm
KUALA LUMPUR – Polis menemui sepucuk pistol dipercayai milik suspek yang ditembak mati dalam insiden berbalas tembakan di sebuah kondominium sekitar Taman Salak Selatan, sehari selepas kejadian pada Isnin lalu.
Ketua Polis Kuala Lumpur, Datuk Azmi Abu Kassim berkata, hasil pemeriksaan polis menemukan pistol kedua di dalam sebuah kereta jenis Toyota Estima dipercayai digunakan suspek lelaki itu sebelum kejadian tembak-menembak.
“Kita menemui satu beg kitar semula di bawah tempat duduk pemandu yang mengandungi sepucuk pistol jenis Smith & Wesson bersama enam butir peluru di dalam chamber.
“Selain itu, polis turut menjumpai sebungkus sampul duit mengandungi tujuh butir peluru hidup,” katanya dalam kenyataan di sini hari ini.
Jelasnya, hasil maklumat risikan mendapati senjata api tersebut disyaki milik si mati.
Terdahulu, akhbar melaporkan polis menembak mati seorang lelaki yang merupakan anggota kumpulan jenayah samun dalam kejadian berbalas tembakan di sebuah kondominium sekitar Taman Salak Selatan pada Isnin lalu.

Polis telah menyerbu rumah suspek pada pukul 10 malam sebelum lelaki yang berusia 40 tahun itu bertindak melepaskan beberapa das tembakan sebelum ditembak mati di lokasi kejadian.- KOSMO! ONLINE


Babak drama pesakit ‘intubated’ serupa minum air boba
Oleh KOSMO!

24 Jun 2022, 5:52 pm
PETALING JAYA – Tular sebuah video memaparkan adegan seorang pelakon terbaring di atas katil pesakit dengan keadaan intubated (tiub pernafasan dimasukkan ke dalam rongga pernafasan) menjadi persoalan orang ramai dan rata-ratanya memberi pandangan melucukan.
Ini kerana, situasi tersebut dianggap sama seperti seseorang yang sedang menikmati minuman berasaskan boba atau ‘bubble tea’ sambil baring di atas katil.
Selain itu, ada penonton yang menyamakan adegan drama tersebut seperti aksi seorang penyelam yang sedang melakukan ‘scuba diving’ di tengah laut.
Tinjauan Kosmo! di media sosial mendapati orang ramai turut berkongsi serta memuat naik potongan adegan dari babak akhir drama Melayu tersebut dengan pelbagai kapsyen menarik.
“Drama Melayu sekarang makin pelik-pelik, rasa lucu walaupun babak sedih yang ingin disampaikan, tengok la straw air boba dimasukkan dalam mulut pesakit, baik letak je air boba, sedap sikit,” kata Muiz.
“Tengah menyelam sambil tidur ke bang, lawak-lawak drama Melayu kita, tak buat kajian dulu sebelum berlakon ke macam mana,” seloroh seorang pengguna. – KOSMO! ONLINE


Langgar kontrak, Amelia Henderson, Idris Khan bakal disaman A. Aida?
Oleh SAIRUL ZAMRI MISRANI

24 Jun 2022, 6:01 pm
KUALA LUMPUR – Pelakon popular Amelia Henderson dan Idris Khan kini berdepan tindakan saman daripada penerbit sensasi, Datuk A. Aida kerana didakwa melanggar kontrak perjanjian sebuah drama seperti yang sudah ditandatangani sebelum ini.
A. Aida bersama sutradara naskhah berkenaan, Sekali Lagi Cinta Kembali iaitu Rizal Baharuddin sepakat membawa perkara tersebut ke muka pengadilan, sekali gus memberi pengajaran kepada dua pelakon terbabit.
“Kalau ikutkan kronologi, mereka berdua awal-awal lagi sudah bersetuju selepas tawaran diterima April lalu.
“Semasa dapat skrip masa awal Jun lalu pun mereka terima seperti biasa. Tapi bayangkan sehari sebelum penggambaran bermula pada 15 Jun lalu, Amelia menerusi syarikat pengurusannya, Shu Management memaklumkan pelakon itu terpaksa menarik diri.
“Syarikat pengurusan memberitahu penarikan tersebut disebabkan skrip yang tidak sesuai dan mengikut kehendak Amelia selepas script reading berlangsung tiga hari sebelum penggambaran bermula.
“Idris Khan pula menerusi syarikat pengurusan sama dan pada hari yang sama turut memaklumkan penarikan diri. Difahamkan, Idris berbuat demikian disebabkan Amelia yang terlebih dahulu menarik diri.

“Saya tak faham kenapa mereka berdua melakukan sedemikian rupa. Kalau mereka beritahu seminggu awal ke, tak mengapalah juga, ini sehari sebelum penggambaran,” katanya yang memberitahu projek tersebut dianggarkan menelan belanja keseluruhan bernilai RM1 juta.
A. Aida ditemui pada sidang akhbar tergempar di Restoran Rebung Datuk Chef Ismail di sini sebentar tadi.
Selain A. Aida selaku penerbit dan sutradara, sidang media berkenaan dihadiri peguam yang mewakili mereka, Ashmadi Othman daripada Zulpadli & Edham.
Pengarah drama popular bersiri Halimah Jongang itu berkata, dia terpaksa mengambil tindakan undang-undang kerana menyusahkan pihak produksi yang terpaksa mencari pelakon pengganti selepas penarikan berlangsung.
Katanya, bukan setakat menyusahkan semua pasukan produksi, Aida turut mengalami kerugian lebih daripada RM150,000 melibatkan kos produksi termasuk lima peratus wang pendahuluan yang telah dibayar kepada pasangan ‘hero heroin’ itu.
Dalam pada itu, Ashmadi berkata, proses mengemukan tindakan saman kepada kedua-dua pelakon mengambil masa sebulan untuk disiapkan, manakala surat makluman kepada mereka sudah dihantar pihak peguam pada Rabu lalu.
Sekali Lagi Cinta Kembali sebanyak 28 episod itu terpaksa ditangguh penggambaran selama satu minggu bagi pihaknya mencari pelakon pengganti.
Susulan pengunduran Amelia dan Idris, pelakon Anique Suhair dan Siti Khadijah Halim yang dipilih mereka sudahpun menjalani penggambaran naskhah Sekali Lagi Cinta Kembali pada 21 Jun lalu. – KOSMO! ONLINE.


Nelayan Vietnam agresif cuba rosakkan enjin bot
Oleh MOHD AZLI ADLAN

24 Jun 2022, 5:39 pm
KUALA TERENGGANU – Maritim Malaysia (APMM) berjaya menahan dua bot nelayan Vietnam yang sedang leka menangkap ikan secara di perairan Terengganu kelmarin.
Kedua-kedua bot ditahan pada kedudukan kira-kira 128 batu nautika dari muara Sungai Terengganu masing-masing pada pukul 3.20 petang dan 3.40 petang.
Pengarah Maritim Terengganu, Kapten Maritim Muhammad Saufi Mohd. Ramli berkata, operasi penguatkuasaan tersebut turut berjaya menahan 20 nelayan warga Vietnam berusia 18 hingga 54 tahun.
“Sebahagian mereka bertindak agresif dengan cuba merosakkan enjin bot masing-masing berjaya digagalkan anggota penguat kuasa APMM.
“Tindakan mahu merosakkan enjin bot itu merupakan sabotaj bagi melambat-lambatkan proses menunda bot berkenaan ke jeti maritim,” katanya di sini hari ini.
Muhammad Saufi berkata, pemeriksaan di dalam kedua-dua bot menjumpai hasil laut seberat empat tan dan minyak diesel 1,000 liter.

Tambah beliau, hasil laut, minyak diesel, dua bot dan peralatan menangkap ikan bernilai hampir RM3 juta telah dirampas.
“Pemeriksaan juga mendapati kesemua nelayan gagal mengemukakan dokumen pengenalan diri dan permit kerja yang sah.
“Dua bot tersebut turut tiada kebenaran untuk menangkap ikan di perairan negara daripada Jabatan Perikanan,” katanya. KOSMO! ONLINE


Langgar kontrak, Amelia Henderson, Idris Khan bakal disaman A. Aida?
Oleh SAIRUL ZAMRI MISRANI

24 Jun 2022, 6:01 pm
KUALA LUMPUR – Pelakon popular Amelia Henderson dan Idris Khan kini berdepan tindakan saman daripada penerbit sensasi, Datuk A. Aida kerana didakwa melanggar kontrak perjanjian sebuah drama seperti yang sudah ditandatangani sebelum ini.
A. Aida bersama sutradara naskhah berkenaan, Sekali Lagi Cinta Kembali iaitu Rizal Baharuddin sepakat membawa perkara tersebut ke muka pengadilan, sekali gus memberi pengajaran kepada dua pelakon terbabit.
“Kalau ikutkan kronologi, mereka berdua awal-awal lagi sudah bersetuju selepas tawaran diterima April lalu.
“Semasa dapat skrip masa awal Jun lalu pun mereka terima seperti biasa. Tapi bayangkan sehari sebelum penggambaran bermula pada 15 Jun lalu, Amelia menerusi syarikat pengurusannya, Shu Management memaklumkan pelakon itu terpaksa menarik diri.
“Syarikat pengurusan memberitahu penarikan tersebut disebabkan skrip yang tidak sesuai dan mengikut kehendak Amelia selepas script reading berlangsung tiga hari sebelum penggambaran bermula.
“Idris Khan pula menerusi syarikat pengurusan sama dan pada hari yang sama turut memaklumkan penarikan diri. Difahamkan, Idris berbuat demikian disebabkan Amelia yang terlebih dahulu menarik diri.

“Saya tak faham kenapa mereka berdua melakukan sedemikian rupa. Kalau mereka beritahu seminggu awal ke, tak mengapalah juga, ini sehari sebelum penggambaran,” katanya yang memberitahu projek tersebut dianggarkan menelan belanja keseluruhan bernilai RM1 juta.
A. Aida ditemui pada sidang akhbar tergempar di Restoran Rebung Datuk Chef Ismail di sini sebentar tadi.
Selain A. Aida selaku penerbit dan sutradara, sidang media berkenaan dihadiri peguam yang mewakili mereka, Ashmadi Othman daripada Zulpadli & Edham.
Pengarah drama popular bersiri Halimah Jongang itu berkata, dia terpaksa mengambil tindakan undang-undang kerana menyusahkan pihak produksi yang terpaksa mencari pelakon pengganti selepas penarikan berlangsung.
Katanya, bukan setakat menyusahkan semua pasukan produksi, Aida turut mengalami kerugian lebih daripada RM150,000 melibatkan kos produksi termasuk lima peratus wang pendahuluan yang telah dibayar kepada pasangan ‘hero heroin’ itu.
Dalam pada itu, Ashmadi berkata, proses mengemukan tindakan saman kepada kedua-dua pelakon mengambil masa sebulan untuk disiapkan, manakala surat makluman kepada mereka sudah dihantar pihak peguam pada Rabu lalu.
Sekali Lagi Cinta Kembali sebanyak 28 episod itu terpaksa ditangguh penggambaran selama satu minggu bagi pihaknya mencari pelakon pengganti.
Susulam pengunduran Amelia dan Idris, pelakon Anique Suhair dan Siti Khadijah Halim yang dipilih mereka sudahpun menjalani penggambaran naskhah Sekali Lagi Cinta Kembali pada 21 Jun lalu. – KOSMO! ONLINE.


Harga siling ayam akan diumum dalam masa terdekat
Oleh EDDY AQMAL MOHAMED HAMIDI

24 Jun 2022, 5:47 pm
PUTRAJAYA – Kerajaan hari ini memutuskan untuk tidak mengapungkan harga ayam di pasaran dan akan mengumumkan harga siling baharu bahan mentah tersebut dalam masa terdekat.
Perdana Menteri, Datuk Seri Ismail Sabri Yaakob berkata, harga siling baharu itu akan diumumkan dalam masa terdekat oleh Menteri Pertanian dan Industri Makanan, Datuk Seri Dr. Ronald Kiandee.
“Kerajaan turut memutuskan untuk tidak menaikkan kadar tarif elektrik dan air di Semenanjung serta komited menampung subsidi sebanyak RM5.8 bilion meskipun berlaku peningkatan mendadak kos bahan api dan kos penjanaan lain.
“Sehubungan itu, kadar tariff elektrik dan air kekal seperti sekarang,” katanya dalam kenyataan hari ini.
Tambah beliau, keputusan tersebut sekaligus membuktikan keprihatinan kerajaan demi menjaga kepentingan Keluarga Malaysia agar tidak terbeban dengan peningkatan harga dan cabaran kos sara hidup. – KOSMO! ONLINE


Pemilik restoran simen pili bomba kena kompaun
Oleh ABDUL RAZAK IDRIS

24 Jun 2022, 6:08 pm
SHAH ALAM – Tindakan sebuah restoran di Seksyen 13 di sini yang tular menyimen pili bomba sewaktu pembesaran premis itu akhirnya membawa padah apabila dikenakan kompaun, hari ini.
Majlis Bandaraya Shah Alam (MBSA) dalam kenyataannya memaklumkan pihaknya terlebih dahulu menerima aduan berhubung pili bomba atas kaki lima restoran.
Katanya, semasa pemeriksaan dijalankan didapati pihak bomba turut berada di lokasi kejadian.
“Pihak MBSA telah mengeluarkan satu kompaun dan notis halangan di bawah Akta Jalan, Parit dan Bangunan 1974, Akta 133 kepada pemilik restoran tersebut,” katanya di sini hari ini.
Terdahulu, sekeping gambar di laman Facebook berhubung sebuah kedai yang menyimen pili bomba ketika proses pengubahsuaian premis itu.
Ini menimbulkan kebimbangan bagaimana pihak bomba akan mengambil bekalan air daripada pili itu sekiranya berlaku kebakaran di kawasan berhampiran. – KOSMO! ONLINE


Penunggang motosikal maut tercampak, dilanggar lori
Oleh NOR SHAFAWATI YUP

24 Jun 2022, 5:36 pm
SEREMBAN – Seorang penunggang motosikal maut apabila tercampak dan dilanggar sebuah lori dalam kemalangan di Jalan Nilai-Salak berhadapan Sekolah Kebangsaan Dato’ Ahmad Manaf, Nilai di sini hari ini.
Pemangku Ketua Polis Daerah Nilai, Deputi Superitendan Mat Ghani Lateh berkata, kemalangan pada pukul 12.15 tengah hari melibatkan tiga buah kenderaan iaitu sebuah motosikal, lori dan kereta.
“Kejadian dipercayai berlaku apabila motosikal ditunggang mangsa iaitu seorang lelaki berusia 19 tahun dari arah Pekan Nilai cuba memotong sebuah lori yang dipandu lelaki berusia 31 tahun.
“Kemudian motosikal itu bergesel dengan sebuah kenderaan jenis tidak pasti dari arah bertentangan lalu terjatuh dan motosikal itu dilanggar oleh sebuah kereta yang dipandu oleh lelaki berusia 26 tahun manakala penunggang motosikal tersebut (mangsa) telah tercampak dan dilanggar oleh lori yang cuba dipotong,” katanya dalam kenyataan di sini hari ini.
Mat Ghani berkata, akibat kemalangan itu, mangsa disahkan meninggal dunia di tempat kejadian manakala pemandu lori dan kereta yang terlibat tidak mengalami sebarang kecederaan. – KOSMO! ONLINE.


Tanda tanya kereta dalam sungai terjawab
Oleh ASLIZA MUSA

24 Jun 2022, 5:09 pm
TAPAH- Sebuah kereta yang ditemui dalam sungai di Batu 13, Jalan Pahang di sini hari ini, mengundang tanda tanya apabila tiada seorang mangsa dijumpai termasuk pemandu kenderaan.
Malah usaha pasukan dari Balai Bomba dan Penyelamat (BBP) Tapah yang melakukan pencarian di dalam air dan sekitar kawasan kejadian turut menemui jalan buntu.
Bagaimanapun, teka-teki itu terjawab apabila pasukan penyelamat berjaya menghubungi keluarga mangsa melalui pencarian nombor pendaftaran kenderaan.
Ketua BBP Tapah, Nadzri Che Nordin berkata, sepasukan 11 anggota dan seorang penyelia pasukan digerakkan ke lokasi selepas menerima panggilan kecemasan pukul 8.50 pagi.
Katanya, setibanya di lokasi, didapati sebuah kereta jenis Perodua Axia berada di dalam sungai dipercayai terbabas sebelum terjatuh pada ketinggian dua meter.
“Operasi mencari mangsa dijalankan segera bagi mengesan sekiranya ada mangsa yang terperangkap. Mangsa bagaimanapun gagal ditemui walaupun pencarian turut dilakukan di kawasan sekitar dibimbangi dihanyutkan arus.

“Pada masa sama, kita juga cuba mengesan pemilik kenderaan menerusi nombor pendaftaran kenderaan dan berjaya menghubungi keluarga yang memaklumkan kedua-dua mangsa selamat,” katanya di sini hari ini.
Beliau berkata, kemalangan dipercayai berlaku sekitar pukul 11.40 malam dan kedua-dua mangsa mendapatkan rawatan pesakit luar di Hospital Tapah. – KOSMO! ONLINE.


Kekecewaan kuartet 4x100m terubat
Oleh MUHAMMAD ZUHAILY BADLISHAH

24 Jun 2022, 5:26 pm
PETALING JAYA – Kekecewaan kuartet 4×100 meter (m) lelaki kebangsaan tidak dihantar mengambil bahagian pada Sukan Komanwel Birmingham 2024 bermula 28 Julai nanti akhirnya terubat.
Ia selepas ketua jurulatih skuad olahraga kebangsaan, Mohd. Manshahar Abdul Jalil mengesahkan, kuartet 4x100m itu akan menyertai Sukan Perpaduan Islam di Konya, Turki dari 9 hingga 18 Ogos depan.
“Kita tak dapat kumpulkan kuartet asal pada Sukan SEA Vietnam 2021 dalam satu masa yang sama. Sebab itu kita hantar mereka ke Sukan Perpaduan Islam.
“Muhammad Azeem (Fahmi) akan pergi ke Cali, Colombia (Kejohanan Olahraga Remaja Dunia dari 1 hingga 6 Ogos), manakala Muhammad Zulfiqar (Ismail) pula ada AUG (Sukan Universiti ASEAN di Ubon Ratchathani, Thailand dari 26 Julai hingga 6 Ogos).
“Jadi tinggal dua orang sahaja. Kalau mereka ke Sukan Komanwel, saya rasa tidak adil buat dua lagi pelari (Azeem dan Zulfiqar),” katanya ketika dihubungi Kosmo! hari ini.
AZEEM akan beraksi pada Kejohanan Olahraga Remaja Dunia di Cali, Colombia yang akan berlangsung dari 1 hingga 6 Ogos depan.
Selain Azeem dan Zulfiqar, dua lagi pelari iaitu Muhammad Haiqal Hanafi dan Muhammad Arsyad Saat memecahkan rekod 4x100m kebangsaan dengan masa 39.09 saat (s) untuk meraih pingat perak Sukan SEA Vietnam 2022 bulai lalu.

Catatan itu menyaksikan kuartet 4x100m negara berada pada ranking keempat benua Asia di belakang Thailand (38.56s), Korea Selatan (39.03s) dan Arab Saudi (39.04s).
Ia turut mengatasi masa dilakukan kuartet terdahulu diwakili Nixson Kennedy, Jonathan Nyepa, Badrul Hisyam Abdul Manap dan Khairul Hafiz Jantan dengan catatan 39.37s ketika meraih tempat ketujuh pada final Sukan Komanwel 2018 di Gold Coast, Australia.
Sebagai rekod, selain Azeem, dua lagi wakil Malaysia yang akan beraksi di Kejohanan Olahraga Remaja Dunia nanti ialah Elvin Yap Zhi Xian dan Jonah Chang Anak Rigan. – KOSMO! ONLINE


Pemuda maut kereta terbabas, berpusing rempuh lori
Oleh DIYANATUL ATIQAH ZAKARYA

24 Jun 2022, 5:03 pm
ALOR GAJAH – Seorang pemuda maut selepas kereta dipandunya terbabas dan berpusing merempuh sebuah lori di Jalan Bukit Merchant, Pulau Sebang di sini, pagi tadi.
Dalam kejadian kira-kira pukul 10 pagi itu, mangsa, Muhammad Asraf Fitri Zainudin, 21, disahkan meninggal dunia ketika menerima rawatan di Hospital Alor Gajah.
Ketua Jabatan Siasatan Penguatkuasaan Trafik (JSPT) Melaka, Superintendan [email protected] Zaki Omar berkata, kemalangan dipercayai berlaku ketika mangsa yang memandu kereta jenis Proton Wira dalam perjalanan dari arah Tampin ke Alor Gajah.
“Setiba di lokasi kereta dipandu mangsa telah hilang kawalan ketika menuruni kawasan berbukit sehingga berpusing masuk ke laluan bertentangan lalu berlanggar dengan sebuah lori di bahagian sisi kiri kenderaan.
“Akibat kemalangan itu mangsa telah tersepit dan mengalami kecederaan di seluruh anggota badannya,” katanya.
Jelasnya, mangsa dikeluarkan dengan bantuan pasukan bomba dari Balai Bomba dan Penyelamat Alor Gajah.

Tambahnya, mangsa bagaimanapun disahkan meninggal dunia ketika menerima rawatan di Hospital Alor Gajah pada pukul 12 tengah hari.
“Mayat diserahkan ke Unit Forensik bagi proses bedah siasat dan kes disiasat mengikut Seksyen 41(1) Akta Pengangkutan Jalan 1987.
Sementara itu, Komander Operasi Pegawai Bomba Kanan II Ramli Yusof berkata, panggilan kecemasan diterima pada pukul 10.02 pagi dan sepasukan 10 anggota dikejarkan ke lokasi.
“Setiba di tempat kejadian kita dapati terdapat seorang lelaki tersepit dan pasukan bomba mengambil masa kira-kira 18 minit untuk mengeluarkannya,” katanya. -KOSMO! ONLINE.


Ramai berang padang sekolah dipenuhi najis lembu
Oleh NURUL AIN NATASHA MAZLAN

24 Jun 2022, 5:04 pm
PETALING JAYA – Tular di laman Twitter sebuah padang sekolah dipercayai di Temerloh yang dipenuhi dengan najis lembu sehingga menimbulkan rasa ketidakselesaan kepada penghuni di sekolah itu.
Menerusi perkongsian yang dimuat naik MalaysiaViral, difahamkan pelajar sekolah terbabit tidak dapat menjalankan sebarang aktiviti sukan disebabkan padang sekolah mereka yang berbau busuk.
Menurut pemilik video itu, dia memberitahu kawasan tersebut sudah terbiar sejak enam bulan lalu.
Tindakan pemilik ternakan terbabit dianggap keterlaluan kerana membiarkan lembu-lembu tersebut dan menyusahkan ramai pihak terutamanya pelajar sekolah.
Rata-rata pengguna media sosial turut memohon pemilik haiwan ternakan itu bertanggungjawab dengan meletakkan haiwan berkenaan di tempat yang sepatutnya.
Malah, perkongsian tersebut telah mengundang pelbagai reaksi daripada orang ramai yang turut marah dengan tindakan penternak terbabit.

“Boleh laporkan pada pihak berkuasa tempatan dan Jabatan Veterinar. Kedua-dua agensi ini mengawal lembu yang terbiar,” cadang Farhan.- KOSMO! ONLINE


Industri pelancongan bersedia hadapi gelombang baharu Covid-19
Oleh ISKANDAR SHAH MOHAMED

24 Jun 2022, 5:12 pm
SHAH ALAM – Kementerian Pelancongan, Seni dan Budaya (MOTAC) bersiap sedia menghadapi gelombang baharu Covid-19 yang dijangka lebih awal berbanding tempoh dua atau tiga bulan sebelum ini.
Menterinya, Datuk Seri Nancy Shukri berkata, pihaknya sentiasa bekerjasama rapat dengan Kementerian Kesihatan (KKM) bagi memantau perkembangan terkini mengenai pandemik itu.
Kata beliau, kementerian bersama pemain industri pelancongan bersedia memikirkan tindakan lanjut sekiranya gelombang itu berlaku kelak.
“MOTAC sentiasa kekal mematuhi semua arahan dan bimbingan daripada KKM mengenai perkara berkenaan.
“Kita bersiap sedia menghadapi gelombang itu dan berharap industri pelancongan negara terus dilindungi,” katanya selepas melancarkan Pelan Pemulihan Pelancongan 2022 bagi Kluster Pelancongan Minat Khas di Wet World Water Park di sini, hari ini.
Semalam, Menteri Kesihatan, Khairy Jamaluddin memaklumkan jangkaan awal gelombang baharu itu bukan mahu menimbulkan panik rakyat namun mengambil kira keperluan langkah pencegahan bagi setiap aspek.

Ia berdasarkan peningkatan lebih 2,000 kes dilaporkan dalam tempoh tiga hari kebelakangan ini dengan dua kluster baharu dianggap membimbangkan iaitu kluster pendidikan dan pengajian tinggi.
Sementara itu, Nancy berkata, Pelan Pemulihan Pelancongan berkenaan merupakan kesinambungan Pakej Rangsangan Ekonomi (PRE 1.0) yang melibatkan insentif diskaun, baucar dan rebat kepada rakyat.
“Tiga inisiatif itu bakal memberi manfaat kepada 54,000 pelbagai pengguna menerusi pakej pelancongan dengan sasaran jualan berjumlah RM6.7 juta.
“Pada masa sama, pelan pemulihan itu diharapkan membantu penggiat industri untuk terus berdaya saing dalam menyemarakkan kembali industri pelancongan domestik, ” katanya.
Tambah beliau, Kluster Pelancongan Minat Khas itu merangkumi segmen taman tema, selam skuba dan inap desa
manakala maklumat lanjut tawaran pakej boleh diperoleh menerusi laman web Tourism Malaysia di www.malaysia.travel. -KOSMO! ONLINE.


Kedai makan terbakar 80 peratus
Oleh ALIF AZRAI GHAZALI

24 Jun 2022, 5:18 pm
KUALA LUMPUR- Sebuah kedai makan hangus 80 peratus selepas terlibat dalam satu kebakaran di Jalan Rahmat di sini, pagi tadi.
Menurut jurucakap Pusat Operasi Gerakan Bomba Kuala Lumpur, pihak bomba tiba di lokasi kejadian kira-kira 7 minit selepas menerima panggilan kecemasan pada pukul 10.32 pagi.
Menurutnya, seramai 13 anggota bomba dari Balai Bomba Dan Penyelamat Sentul dan Titiwangsa berjaya memadamkan kebakaran dalam tempoh 7 minit.
“Operasi tamat pada pukul 10.45 pagi selepas mendapati tiada lagi punca bara api termasuk semua punca kebakaran telah terpadam, kebakaran melibatkan 1 lot gerai makan yang berkeluasan 20 x 30 kaki persegi.
“Kemusnahan kebakaran dianggarkan 80 peratus. Kita menggunakan pancutan air dari tangki jentera bomba sehingga api padam sepenuhnya, “katanya ketika dihubungi Kosmo! di sini hari ini.
Menurutnya, anggaran kerugian dan punca kebakaran masih dalam siasatan. – KOSMO! ONLINE


Sedia timbang permohonan peniaga naikkan harga makanan
Oleh ISWAN SHAFIQ ISA

24 Jun 2022, 4:59 pm
SEBERANG PERAI – Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang bersedia menimbang permohonan beberapa peniaga yang meminta kebenaran menaikkan harga jualan makanan dan minuman di premis masing-masing.
Ketua Pegawai Penguatkuasanya, A. Mogan berkata, kebanyakan peniaga yang memohon untuk tujuan itu mendakwa harga bahan mentah yang diterima sentiasa berubah daripada pembekal sehingga memberikan tekanan terhadap perniagaan mereka secara tidak langsung.
“Hasil pemantauan mendapati, rata-rata pemilik premis perniagaan khususnya yang melibatkan makanan ini masih mengekalkan harga asal walaupun tidak dapat dinafikan ada sesetengah premis yang memohon kebenaran ini (untuk menaikkan harga).
“Bagaimanapun, kita nasihatkan peniaga-peniaga ini untuk mengekalkan terlebih dahulu harga mereka dan jika hendak naikkan juga harga itu maka, kita akan benarkan dengan syarat, ia (kenaikan harga itu) munasabah,” katanya.
selepas mengetuai pemeriksaan tanda harga dan bekalan barangan keperluan di sebuah pasar raya di Seberang Jaya di sini, hari ini.
Mengulas lanjut, Mogan berkata, berdasarkan pemeriksaan yang dijalankan hari ini, bekalan barangan keperluan harian seperti minyak masak botol, ayam dan telur ayam didapati masih mencukupi.
Bagaimanapun katanya, seorang peniaga yang menjual manisan terpaksa dikenakan tindakan selepas gagal mempamerkan tanda harga untuk produk makanannya.

Selain itu katanya, peniaga terbabit juga dikesan menggunakan penimbang kuih yang tidak disahtentu dan digazetkan untuk tujuan perniagaan di bawah Akta Timbang dan Sukat (ATS) 1972.
Dalam pada itu, Mogan memberitahu, pihaknya telah membuka sebanyak 476 kes atau kertas siasatan daripada keseluruhan 673 aduan yang diterima melibatkan pelbagai kesalahan setakat ini.
Kata beliau, aduan-aduan tersebut datangnya hasil 28,993 pemeriksaan yang dijalankan di seluruh negeri iaitu antara 1 Januari lalu hingga semalam dan nilai kompaun keseluruhan sepanjang tempoh tersebut adalah RM73,300. – KOSMO! ONLINE.


Kadar elaun warden di sekolah berasrama dinaikkan – Radzi
Oleh MOHD. HUSNI MOHD. NOOR

24 Jun 2022, 4:50 pm
PUTRAJAYA – Jumlah elaun warden asrama di sekolah berasrama di bawah Kementerian Pendidikan Malaysia (KPM) dinaikkan sebanyak 25 peratus berkuatkuasa 1 Ogos ini.
Perkara itu dimaklumkan Menteri Kanan Pendidikan, Datuk Dr. Radzi Jidin menerusi hantaran video di laman Facebook, hari ini.
Radzi berkata, kenaikan itu menjadikan kadar baharu bagi Ketua Warden Asrama adalah RM350 sebulan manakala Warden Asrama pula adalah RM300 sebulan.
“Untuk makluman, kali terakhir kadar elaun warden asrama disemak adalah pada tahun 1997,” katanya.
Dalam pada itu, Radzi berkata, pihaknya juga turut memutuskan untuk menambah seramai 3,813 orang warden asrama di 1,874 buah sekolah berasrama di bawah KPM di seluruh negara berkuatkuasa 1 Ogos ini.
Katanya, tambahan itu membabitkan peningkatan sebanyak 63 peratus warden asrama daripada 6,055 orang warden ketika ini kepada 9,868 orang warden.

Radzi berkata, peningkatan jumlah warden asrama itu membolehkan penggiliran jadual bertugas warden dilaksanakan di semua sekolah berasrama bawah KPM.
Jelasnya lagi, tambahan jumlah warden dan kenaikan kadar elaun warden itu membabitkan implikasi kewangan sebanyak RM19 juta.
“Kami ingin merakamkan penghargaan kepada Jabatan Perkhidmatan Awam (JPA) dan Kementerian Kewangan (MOF) di atas dua penambahbaikan ini,” katanya.
Katanya, KPM sentiasa berusaha menambah baik porfolio keperluan warden asrama di 1,874 sekolah berasrama di bawah KPM. – KOSMO! ONLINE.


Jangan sorok stok ayam, telur, minyak masak botol
Oleh ROSALWANI CHE SOH

24 Jun 2022, 5:31 pm
TANAH MERAH – Peniaga atau peruncit yang didapati sengaja menyembunyikan stok ayam, telur dan minyak masak botol berdepan tindakan denda RM1 juta bagi individu dan RM2 juta untuk syarikat.
Ketua Pegawai Penguatkuasa Daerah Kementerian Perdagangan Dalam Negeri dan Hal Ehwal Pengguna (KPDNHEP) Tanah Merah, Ahmad Azizi Abdul Kadir berkata, pihaknya tidak akan berkompromi terhadap peniaga dan pemborong yang berbuat demikian dan tindakan tegas akan diambil susulan pengumuman pemansuhan subsidi ketiga-tiga barangan itu bermula pada 1 Julai ini.
Menurut Ahmad Azizi, sehubungan itu, pihaknya telah menjalankan Ops Anti Sorok yang bermula 16 Jun lalu untuk memeriksa sekiranya ada pemborong dan peruncit menyimpan stok barangan tersebut.
“Dalam operasi itu, sebanyak 60 premis di daerah ini diperiksa. Setakat ini, tiada pemborong dan peruncit didapati menyimpan barangan tersebut.
“Sekiranya ada, mereka boleh dikenakan tindakan mengikut Seksyen 15 Akta Kawalan Bekalan 1961 yang boleh didenda sebanyak RM1 juta bagi individu dan RM2 juta bagi syarikat,” katanya dalam satu kenyataan hari ini.- KOSMO! ONLINE


Wanita berumur 40 tahun miliki 44 anak
Oleh KOSMO!

24 Jun 2022, 5:01 pm
KAMPALA, Uganda – Seorang ibu tunggal di Uganda memegang rekod mempunyai anak paling ramai di dunia disebabkan kelainan genetik yang menyebabkan dirinya ‘terlampau subur’, lapor akhbar The Sun UK.
Mariem Nabatanzi  melahirkan 44 orang anak menjelang usia 40 tahun dan doktor-doktor berkata, sebarang kaedah perancangan  keluarga tidak akan berkesan ke atas dirinya.
Mariem dikahwinkan pada usia seawal 12 tahun dan hanya sekali melahirkan seorang anak. Anak-anaknya selepas itu terdiri daripada bayi kembar, bayi kembar tiga dan bayi kembar empat.
Setakat ini, 38 daripada 44 anak yang dikandungnya masih hidup, manakala wanita itu melahirkan  empat pasangan kembar, lima kembar tiga dan lima kembar empat.
Doktor memberitahu Mariem bahawa dia mempunyai saiz ovari yang luar biasa besar dikenali sebagai hiperovulasi.
Dia diberitahu bahawa kaedah kawalan kehamilan tidak akan berfungsi terhadap dirinya, malah  mungkin akan menyebabkan kesihatannya merosot.

Rawatan memang wujud untuk hiperovulasi tetapi ia sukar didapati di pedalaman Uganda.
Pakar Sakit Puan Hospital Mulago, Dr, Charles Kiggundu memberitahu bahawa kemungkinan faktor keturunan menjadi punca kesuburan melampau Mariem.
“Kesnya melibatkan kecenderungan genetik,” kata doktor berkenaan.
Tiga tahun lalu, doktor-doktor  mengambil keputusan untuk ‘memandulkan’ Mariem melalui  kaedah pembedahan melibatkan sekatan pada tiub fallopio untuk mengelakkan ovum (sel telur) daripada disenyawakan.
Kini, Mariem meneruskan kehidupan bersama 38 anak yang masih kecil di 4 buah rumah kecil selepas bekas suaminya yang panas baran meninggalkan mereka dan melarikan wang simpanannya.
“Saya melakukan apa sahaja pekerjaan untuk menyara kehidupan bersama anak-anak. Ada yang terpaksa berhenti sekolah untuk membantu saya mencari rezeki,” jelasnya. – Agensi


Dapur kedai makan bersepah, jijik
Oleh KOSMO!

24 Jun 2022, 4:08 pm
PETALING JAYA – Tular di media sosial satu gambar menunjukkan keadaan sebuah dapur yang kotor dipercayai milik sebuah kedai makan mengundang pelbagai reaksi orang ramai.
Gambar itu dikongsikan menerusi Facebook JJCMKedah memaparkan persekitaran dapur itu yang tidak terurus di samping dipenuhi dengan sampah terutama di bahagian lantai.
Lebih menjijikan, bahan makanan juga didapati tidak diletakkan di dalam bekas berasingan atau tertutup membuatkan ramai pengguna berasa loya melihatnya.
Bagaimanapun, lokasi dan bila gambar itu diambil tidak dapat dikenal pasti.
Susulan daripada itu, rata-rata orang ramai terkejut dengan pendedahan terbabit dan menyifatkan ia sebagai satu perkara yang menjijikkan.
“Sebab itu saya tak suka makan di mana-mana kedai makan. Kebanyakannya memang macam ini. Dari depan lawa dan bersih, bila pergi dapur memang teruk,” kata Fishah.

“Macam mana masak macam ini? Tengok keadaan dapur pun tak lalu nak makan, menjijikan,” seloroh Azila.
“Kalau nampak kedai dapur jenis berselerak dan kotor macam ni memang tidak akan makan dah. Masuk dalam kereta boleh muntah,” ujar Edarozana. – KOSMO! ONLINE


Belia rebut peluang pekerjaan di BN Youth Job Fair
Oleh NUR HUDA MUSA

24 Jun 2022, 4:01 pm
KUALA LUMPUR – Pengerusi Barisan Nasional, Datuk Seri Ahmad Zahid Hamidi menyeru golongan belia termasuk graduan untuk merebut peluang mencari pekerjaan di BN Youth Job Fair 2022 (BNYJF’22) yang dianjurkan bermula hari ini hingga Ahad di Pusat Dagangan Dunia Kuala Lumpur (WTC).
Beliau berkata, masih terdapat peningkatan yang membimbangkan tentang pekerjaan khususnya dalam kalangan graduan muda dan peningkatan tempoh pengangguran dalam kalangan graduan terlatih.
“Perkara ini digabungkan lalu mewujudkan sebuah kitaran ganas yang menyebabkan kapasiti penyerapan buruh dalam ekonomi yang berleluasa pada masa kini.
“Oleh itu, adalah penting bagi semua graduan muda dan profesional untuk mempunyai pengetahuan dan kepakaran untuk mendapatkan jawatan dalam sesebuah organisasi,” katanya ketika merasmikan BNYJF’22 di sini hari ini.
Beliau berkata, selain menawarkan lebih 200,000 peluang pekerjaan daripada lebih 300 majikan, karnival itu turut menyediakan pelbagai aktiviti dalam usaha membantu golongan pencari kerja.
“Ekspo ini merupakan sebahagian daripada tanggungjawab sosial korporat Barisan Nasional dalam mengatasi masalah pengangguran di negara.

“Saya juga percaya bahawa karnival ini bukan sahaja untuk membantu para belia, ia juga sudah semestinya akan dapat membantu ekonomi negara. Saya yakin ekonomi negara dapat diperkukuhkan lagi setanding dengan ekonomi di negara-negara lain,” ujarnya.- KOSMO! ONLINE


MOTAC rujuk kementerian lain isu perundangan STRA
Oleh MOHD. HUSNI MOHD. NOOR

24 Jun 2022, 3:46 pm
PUTRAJAYA – Kementerian Pelancongan, Seni dan Budaya (MOTAC) kini sedang berbincang dengan beberapa kementerian lain bagi menetapkan perundangan berhubung isu penginapan kediaman jangka pendek (STRA).
Menterinya, Datuk Seri Nancy Shukri berkata, jika STRA itu berjaya dilaksanakan kelak, ia akan menyediakan satu perundangan jelas bagi memantau STRA secara keseluruhannya.
Beliau berkata, MOTAC bersama beberapa kementerian berkaitan sudah mengadakan perbincangan yang kini berada di peringkat gerak kerja.
“Ada berpendapat STRA di bawah MOTAC namun, sebenarnya kita tidak mempunyai satu platform perundangan untuk bertindak sekiranya terdapat penipuan di bawah premis pelancongan ini,” katanya pada sidang akhbar selepas melancarkan Minggu Pelancongan Islamik (ITW) di sini, hari ini.
Katanya, ketika ini pihaknya tidak boleh mengambil apa-apa tindakan terhadap beberapa aplikasi perkhidmatan penginapan kerana ia bukan di bawah kuasa MOTAC.
Dalam pada itu, Nancy berkata, tidak semua inap desa dan hotel berdaftar di bawah kementeriannya kecuali mereka memohon untuk diberi penarafan.

“Kalau mereka tak minta kita rate (buat penarafan), kita tidak akan buat, kerana mereka ini berada di negeri masing-masing, mereka ada pihak berkuasa tempatan (PBT).
“Sebab itu kita tidak boleh sembarangan bertindak sebaliknya perlu melalui cara yang betul di bawah undang-undang yang ada ketika ini,” katanya.- KOSMO! ONLINE.


EU lulus penyertaan Ukraine
Oleh KOSMO!

24 Jun 2022, 4:16 pm
BRUSSELS – Parlimen Eropah meluluskan permohonan Ukraine untuk menyertai Kesatuan Eropah (EU) dalam undian yang mendapat sokongan majoriti anggotanya, lapor portal berita MailOnline, semalam.
Pemimpin negara-negara EU berkumpul di Brussels bagi membincangkan gesaan untuk memberikan status calon rasmi kepada Kiev untuk menyertai blok berkenaan ketika tentera Russia beransur meneruskan kemaraan di wilayah Donbas, timur Ukraine.
Bagaimanapun, sesetengah negara anggota teragak-agak untuk membenarkan Ukraine menyertai EU, manakala proses penyertaan mungkin mengambil masa bertahun-tahun bahkan sehingga beberapa dekad.
Presiden Ukraine, Volodymyr Zelenskyy berkata, beliau telah membuat ‘maraton telefon’ dengan menghubungi 11 pemimpin Eropah untuk meraih sokongan mereka berhubung perkara itu Rabu lalu.
“Kami sedang bersedia untuk keputusan bersejarah Parlimen Eropah. Hanya tinggal beberapa jam sahaja lagi sebelum mesyuarat dan sesi undian bermula,” kata Zelenskyy dalam ucapan hariannya.
Kelulusan oleh Suruhanjaya Eropah itu menepati jangkaan tetapi kemasukan Ukraine ke dalam EU mungkin mengambil masa sehingga beberapa dekad.

“Di Donbas, timur Ukraine, pengeboman besar-besaran oleh Russia menjadikan kehidupan di sana seperti ‘neraka’,” kata Kiev Rabu lalu sambil menegaskan bahawa askar-askar Ukraine akan bertahan selagi perlu.
Tentera Russia membedil medan pertempuran di rantau Lugansk dan bandar strategiknya, Severodonetsk selama beberapa minggu dan secara perlahan-lahan mara walaupun mendapat tentangan sengit tentera Ukraine.
Tentera Presiden Vladimir Putin mengetatkan kepungan ke atas Severodonetsk dan bandar berdekatan, Lysychansk yang terletak di seberang Sungai Donets, kini menghadapi serangan lebih berat.
Menawan kedua-dua bandar itu akan memberikan kawalan Russia ke atas seluruh rantau Lugansk sekali gus memberi laluan kepada Moscow untuk mara lebih jauh ke Donbas.
“Tentera Russia memusnahkan segala-galanya di Lysychansk. Ia adalah ‘neraka’ selepas empat bulan bedilan di Severodonetsk,” kata Gabenor Lugansk, Sergiy Gaiday dalam satu kenyataan dalam aplikasi mesej Telegram. – Agensi


Inflasi makanan meningkat 5.2 peratus pada Mei
Oleh SITI A'ISYAH SUKAIMI

24 Jun 2022, 3:51 pm
PETALING JAYA – Inflasi makanan terus meningkat ke paras baharu 5.2 peratus, tertinggi sejak November 2011 dengan 93.0 peratus item dalam kumpulan ini merekodkan kenaikan.
Ketua Perangkawan Malaysia, Datuk Seri Dr. Mohd. Uzir Mahidin berkata, daripada 93.0 peratus item yang meningkat dalam kumpulan makanan, 29.4 peratus meningkat dalam julat kurang daripada lima peratus, 37.7 peratus meningkat antara lima hingga 10 peratus manakala 32.9 peratus meningkat lebih daripada 10 peratus.
Katanya, makanan di rumah dan makanan di luar rumah masing-masing meningkat ketara sebanyak 5.5 peratus dan 5.1 peratus, mendorong kepada kenaikan inflasi makanan.
“Subkumpulan daging mencatatkan peningkatan tertinggi 9.5 peratus pada Mei 2022 disebabkan permintaan tinggi pada musim perayaan.
“Ia diikuti oleh kenaikan sayur-sayuran (8.1 peratus); susu, keju dan telur (8.0 peratus); ikan dan makanan laut (4.3 peratus) serta minyak dan lemak (3.7 peratus),” katanya dalam kenyataan Indeks Harga Pengguna (IHP) Mei 2022 hari ini.
Ujarnya lagi, kenaikan ketara bagi makanan di luar rumah dalam dilihat bagi nasi berlauk (8.3 peratus), roti canai (7.8 peratus), makanan berasaskan mi (5.7 peratus) dan masakan ayam (5.1 peratus). -KOSMO! ONLINE


Ramai tersentuh kanak-kanak bimbing ibu bapa OKU berjalan
Oleh KOSMO!

24 Jun 2022, 4:16 pm
PETALING JAYA – Tular sebuah video memaparkan pengorbanan seorang kanak-kanak lelaki setia membimbing ibu bapanya yang juga merupakan orang kelainan upaya (OKU) bersama seorang adiknya ketika keluar berjalan-jalan.
Rakaman dikongsikan pengguna media sosial, Shaffiq Said itu berjaya menyentuh hati orang ramai dan rata-rata kagum melihat keperibadian seorang kanak-kanak yang dikatakan cukup matang menjaga keluarga istimewanya.
Lebih membuat ramai mengaguminya apabila kanak-kanak berkenaan memberi arahan dengan nada yang sopan terhadap ibu bapanya yang mempunyai masalah penglihatan dan setiap kejadian berlaku di hadapan mereka, akan dimaklumkannya terlebih dahulu.
“Abah itu platform dua, jalan perlahan-lahan sebab orang ramai ini.
“Baik abang, terima kasih bawa mama, abah dan adik jalan-jalan,” antara dialog di antara kanak-kanak tersebut bersama bapanya yang diceritakan semula oleh Shaffiq.
Menurut Shaffiq, dia amat terharu dan sebak melihat kejadian spontan yang berlaku di hadapannya itu serta mendoakan kesejahteraan mereka sekeluarga.

“Maaf adik, abang tak tahan sebak, Ya Allah rahmati keluarga ini,” katanya.
Sementara itu, menjengah ke ruangan komen, ramai turut memuji kehebatan ibu bapanya dalam mendidik anak mereka sehingga menjadi seorang yang hebat meskipun masih kecil.
“Anak yang hebat hasil didikan ibu bapa yang hebat, tahniah adik walaupun masih kanak-kanak, kau tahu jalankan tanggungjawab seorang anak, jaga keluarga dengan baik, moga dipermudahkan segalanya,” ujar Akmal Haidir.
“Semoga adik membesar jadi anak yang baik dan sentiasa mendengar kata ibu bapa, jaga mereka elok-elok sayang,” luah Iqha. – KOSMO! ONLINE


Buruh kampung maut atas pokok kelapa akibat serangan jantung
Oleh AIMUNI TUAN LAH

24 Jun 2022, 3:49 pm
GUA MUSANG – Polis mengesahkan kematian membabitkan seorang buruh kampung yang tersangkut di atas pokok kelapa di Felda Aring 1 di sini semalam disebabkan serangan jantung.
Ketua Polis Daerah Gua Musang, Superintendan Sik Choon Foo berkata, mangsa, Zaharuddin Ramli, 49, dipercayai tergelincir dan badannya tergantung pada pokok itu semasa memetik buah kelapa.
Katanya, anggota bomba telah berjaya menurunkan mangsa sebelum mendapati muka lelaki itu sudah biru dan disahkan meninggal dunia.
“Bedah siasat di Hospital Gua Musang di sini semalam mendapati kematian mangsa disebabkan masalah saluran jantungnya tersumbat. Berdasarkan siasatan, kematian lelaki itu tidak melibatkan sebarang unsur jenayah,” katanya ketika dihubungi Kosmo! hari ini.
Choon Foo berkata, jenazah mangsa telah selamat dikebumikan di Tanah Perkuburan Islam Felda Aring 1 di sini dan kes diklasifikasikan sebagai mati mengejut.
Kosmo! hari ini melaporkan, kebimbangan isteri terhadap suami yang tidak pulang ke rumah lebih 15 jam terungkai apabila suaminya dijumpai maut dalam keadaan tersangkut di atas pokok kelapa setinggi 12 meter berhampiran rumahnya di Felda Aring 1 di sini semalam.

Rohani Ab. Rahman, 45, berkata, berita sedih kehilangan suaminya yang merupakan buruh kampung itu diketahui selepas adik iparnya memaklumkan kejadian itu pada pukul 7.30 pagi semalam.
Katanya, dia tidak menyangka pertemuan terakhir dia dan suami pada pukul 4 petang kelmarin merupakan yang terakhir antara mereka. – KOSMO! ONLINE.


‘Bigboss’ terima ‘coklat’ RM2juta – saksi
Oleh NORLIZAH ABAS

24 Jun 2022, 4:45 pm
KUALA LUMPUR – Mahkamah Sesyen di sini diberitahu, wang tunai RM3.3 juta diserahkan kepada Lim Guan Eng iaitu 10 peratus daripada keuntungan bersih syarikat kontraktor yang mengendalikan projek terowong dasar laut dan jalan utama di Pulau Pinang.
Datuk Zarul Ahmad Mohd. Zulkifli berkata, beliau menyerahkan RM2 juta kepada Guan Eng melalui seorang ahli perniagaan, Gnanaraja yang bertindak selaku perantara bagi mengelakkannya dipantau oleh Suruhanjaya Pencegahan Rasuah Malaysia (SPRM).
Pengarah Consortium Zenith Beijing Urban Construction Group Sdn. Bhd. (CZBUCG) itu berkata, beliau menghubungi Gnanaraja pada 17 Ogos 2017 melalui aplikasi WhatsApp memaklumkan hajatnya memberikan ‘Coklat’ yang dimaksudkan sebagai wang tunai kepada ‘Bigboss’.
Menurut saksi pendakwaan ke-23, keesokan harinya, beliau bertemu Gnanaraja di sebuah hotel di Petaling Jaya dan menyerahkan dua beg masing-masing berisi RM1 juta dan meletakkannya dalam bonet kereta Bentley yang dinaiki ahli perniagaan itu.
Ketika membacakan pernyataan saksi, Zarul Ahmad, 62, berkata, beliau selanjutnya menghubungi Guan Eng pada 20 Ogos 2017 untuk memperkenalkan bekas Ketua Menteri itu kepadas Gnanaraja.
Ujarnya, Guan Eng yang menghadiri majlis di Publica, Hartamas di sini bersetuju bertemu ahli perniagaan itu dan meminta saksi menjemputnya di sebuah hotel di Pudu.

Menurut kontraktor itu, beliau selanjutnya menjemput Gnanaraja di rumahnya di Petaling Jaya dan meneruskan perjalanan ke Publica yang mana beg berisi RM1 juta diserahkan kepada Guan Eng ketika dalam kenderaan.- KOSMO! ONLINE


Penyanyi Jason Lo lepas, bebas tuduhan dadah
Oleh NUZULSHAM SHAMSUDDIN

24 Jun 2022, 3:55 pm
KUALA LUMPUR – Penyanyi yang juga bekas deejay Jason Lo dilepas dan dibebaskan oleh Mahkamah Majistret di sini hari ini atas pertuduhan memasukkan dadah dalam badan jenis Amphetamine dan Methamphetamine tiga tahun lalu.
Majistret Mohamad Fared Abdul Latif membuat keputusan itu selepas mendapati pihak pendakwaan gagal menimbulkan prima facie di akhir kes pendakwaan itu terhadap Jason Lo atau nama sebenarnya Jason Jonathan Lo, 47.
“Hari ini ditetapkan keputusan di akhir kes pendakwaan dan kamu dipertuduhkan di bawah Seksyen 15(1)(a) Akta Dadah Berbahaya 1952 yang mana mahkamah ini telah meneliti saksi-saksi pendakwaan serta eksibit yang telah dikemukakan berdasarkan satu penelitian maksima serta hujahan kedua-dua pihak.
“Mahkamah ini mendapati bahawa pihak pendakwaan telah gagal membuktikan satu kes prima facie terhadap tertuduh. Oleh itu kamu (Jason Lo) dilepas dan dibebaskan daripada pertuduhan tanpa perlu dipanggil membela diri dan wang jaminan kamu dilepaskan,” kata Majistret Mohamad Fared.
Mengikut pertuduhan, Jason Lo yang juga ahli perniagaan itu didakwa tanpa kebenaran yang sah di sisi undang-undang telah didapati memasukkan dadah jenis Amphetamine dan Methamphetamine ke dalam badan.
Kesalahan itu dilakukan di tandas Pejabat Narkotik Ibu Pejabat Polis Daerah (IPD) Brickfields, Jalan Travers di sini pukul 5.15 petang pada 15 November 2019 yang didakwa mengikut Seksyen 15(1)(a) Akta Dadah Berbahaya 1952 dan boleh dihukum dibawah Seksyen 15(1) Akta yang sama.

Hukuman bagi seksyen itu memperuntukkan denda tidak lebih RM5,000 atau dikenakan hukuman penjara selama tempoh tidak lebih daripada dua tahun dan diwajibkan pengawasan di bawah seliaan pegawai pemulihan tidak kurang dua tahun dan maksimum tiga tahun jika sabit kesalahan.
Sejurus selepas tamat prosiding Jason Lo dilihat memeluk salah seorang rakannya yang berada di galeri awam.- KOSMO! ONLINE


Pelajar Henry Gurney bukti raih 7A SPM
Oleh KOSMO!

24 Jun 2022, 4:21 pm
PETALING JAYA – Pada minggu lalu, keputusan Sijil Pelajaran Malaysia (SPM) 2021 telah diumumkan dan dapat dilihat pelbagai perkongsian dimuat naik oleh calon-calon yang berjaya dalam peperiksaan tersebut.
Tidak ketinggalan, para pelajar dari Sekolah Henry Gurney juga turut meraih keputusan cemerlang dengan memperoleh 5A, 6A dan ada calon berjaya mendapat 7A sebagai bukti kesungguhan mereka menuntut ilmu.
Kisah itu dikongsikan oleh seorang pengguna Twitter, Izzati menerusi ciapannya baru-baru ini.
“Budak Sekolah Henry Gurney berjaya dalam SPM mereka,” ciapnya.
Difahamkan, seramai 11 pelajar berjaya meraih keputusan cemerlang tersebut.
Menjengah ke ruangan komen, rata-rata orang ramai turut bangga melihat kejayaan yang dihasilkan kesemua pelajar berkenaan walaupun mereka masing-masing mempunyai sejarah silam ‘hitam’.

“Tahniah, anda semua dah buktikan boleh berjaya dan perolehi keputusan hebat seperti pelajar lain, teruskan usaha untuk lebih berjaya,” ciap seorang pengguna.
Dalam pada itu, ramai mengharapkan agar pelajar-pelajar tersebut diberi peluang kedua untuk mereka buktikan sesuatu yang hebat buat masyarakat dan negara.
“Beri mereka peluang, jangan pinggirkan mereka, mungkin sejarah mereka sebelum ini mampu jadikan mereka lebih hebat dari orang lain, lahirkan pakar-pakar dari generasi seperti ini supaya masyarakat tidak pandang serong pada mereka,” kongsi pengguna lain. – KOSMO! ONLINE.


KL Wildcats mandi peluh tewaskan Selangor Angels
Oleh MUHAMMAD HELMEE RAMLI

25 Jun 2022, 11:55 pm
KUALA LUMPUR – Turun sebagai pasukan pilihan bukan tiket buat Kuala Lumpur (KL) Wildcats untuk mendapat kemenangan mudah apabila dipaksa bekerja keras ketika menewaskan Selangor Angels pada separuh akhir Sooka Netball Super League (NSL) 2022.
Pada perlawanan yang berlangsung di Stadium Juara, Bukit Kiara sebentar tadi, skuad kendalian Norizan Rajab itu diberi tentangan sengit sebelum memastikan kemenangan 57-50 ke atas Selangor.
Perlawanan yang dilabel sebagai derbi Lembah Klang itu nyata menyajikan aksi cukup menarik apabila kedua-dua pasukan saling berbalas serangan dengan Selangor menunjukkan penguasaan pada suku masa pertama selepas mendahului 14-12.
“Bagi saya, perlawanan malam ini sangat berpuas hati dan saya fikir kami boleh menampilkan aksi lebih baik pada perlawanan akhir esok. Kami ada misi tersendiri untuk mempertahankan kejuaraan yang dimenangi musim lalu.
“Saya akui KL agak bergelut malam ini, mungkin kerana Selangor sudah tahu strategi dan gaya permainan kami sehingga beri kelebihan kepada mereka untuk beri tentangan sengit,” kata penyerang KL, Puteri Intan Balqis Ahmad Zulkefli.
Memasuki suku masa kedua, KL yang mula mendapatkan rentak permainan sebenar mereka mula mengatur langkah dalam usaha mereka melakar kebangkitan dan berjaya mendahului 29-25.

Bagaimanapun, Selangor yang dibimbing Azizah Abu tidak mengenal erti putus asa apabila kembali memperkemaskan permainan dan meletakkan KL dalam keadaan tertekan selepas merapatkan kedudukan 38-43.
KL yang tersentak dengan kebangkitan ditunjukkan Selangor kemudiannya memperbaiki permainan pada suku masa keempat sebelum memastikan kemenangan mutlak 57-50 untuk ke pentas final bertemu Johor Jewels.- KOSMO! ONLINE


Remaja perempuan ditahan kerana tanggal tudung
Oleh KOSMO!

25 Jun 2022, 9:30 pm
TEHRAN – Polis Iran menahan sebilangan remaja perempuan yang tidak bertudung pada satu acara papan selaju termasuk pihak penganjur di bandar Shiraz, lapor portal berita MailOnline semalam.
Sebilangan remaja perempuan menanggalkan tudung mereka pada akhir acara sukan itu tanpa mematuhi aspek agama dan norma undang-undang, lapor agensi berita IRNA yang memetik kenyataan ketua polis Shiraz, Faraj Shojaee.
Lima orang diberkas kerana menganjurkan acara itu. Berpuluh-puluh remaja turut ditahan kerana bergaul bebas dan melanggar garis panduan agama Islam.
Sejumlah individu terbabit dan penganjur dikenal pasti dan ditahan kelmarin.
Sebuah klip video yang memaparkan acara dinamakan Go Skateboarding Day dan diadakan pada Selasa lalu itu tular di media sosial.
Ia mencetuskan kemarahan pihak berkuasa agama di Iran di mana pemakaian tudung adalah wajib untuk wanita dan remaja perempuan Islam.

“Mengadakan mana-mana perhimpunan sukan atau bukan sukan tanpa mematuhi norma agama dan undang-undang adalah dilarang dan penganjur akan dihukum mengikut undang-undang,” tambah Shojaee. – Agensi


Arab Saudi larang gas memasak di kem jemaah haji
Oleh KOSMO!

25 Jun 2022, 10:00 pm
RIYADH – Direktorat Am Pertahanan Awam  mengesahkan larangan membawa masuk dan menggunakan semua jenis dan saiz silinder gas memasak di kem jemaah haji dan pejabat agensi kerajaan yang terletak di Tanah Suci, lapor akhbar Saudi Gazette kelmarin.
Direktorat berkenaan menyatakan bahawa larangan itu akan berkuat kuasa mulai pagi hari pertama bulan Hijrah Dzulhijjah.
Keputusan larangan membawa masuk dan menggunakan gas petroleum cecair (LPG)  di Tanah Suci Mekah  pada musim haji kali ini akan dikuatkuasakan dengan penyelarasan bersama oleh agensi-agensi keselamatan Arab Saudi.
Larangan tersebut menyaksikan semua barang terlarang termasuk dapur gas dan silinder yang boleh digunakan untuk tujuan memasak, akan dirampas.
Seorang jurucakap direktorat berkenaan berkata,  tindakan  undang-undang akan diambil terhadap sesiapa yang didapati melanggar peraturan tersebut dan peraturan lain yang ditetapkan.
Pasukan penyeliaan pencegahan kebakaran dan keselamatan Pertahanan Awam akan mengadakan  lawatan lapangan dan pemeriksaan menyeluruh ke semua pejabat agensi kerajaan dan pertubuhan komersial di Tanah Suci.

Ini bagi memastikan LPG tidak digunakan di premis mereka sama ada di Mina, Muzdalifah dan Arafat semasa musim haji bagi memastikan keselamatan, kesihatan dan keselamatan jemaah haji terjamin. – Agensi


Liga Super: NSFC benam Sri Pahang FC di Paroi
Oleh AFIFI HAFIZ MOHD NOR

25 Jun 2022, 10:17 pm
SEREMBAN – Pasukan Negeri Sembilan FC (NSFC) memperoleh tiga mata selepas mengalahkan pasukan Sri Pahang FC di Stadium Tuanku Abdul Rahman, Paroi di sini malam ini.
Dalam perlawanan Liga Super itu menyaksikan skuad kendalian K.Devan itu menang 3-0.
Gol pertama pasukan itu dijaringakan oleh penyerang, Gustavo Almeida Dos Santos pada minit ke-33.
Perlawanan separuh masa pertama tamat dengan tambahan masa dua minit.
Dua minit selepas separuh masa kedua, pemain pertahanan NSFC, Yaser Armando Pinto Islame menjaringkan gol kedua pasukan itu.
Pada minit ke-52, penyerang NSFC, Matheus Alves Leandro, menjaringkan gol ketiga bagi kedudukan selesa.

Perlawanan tamat dengan tambahan masa tiga minit. – KOSMO! ONLINE


Isteri kena patuk, suami bawa ular ke hospital
Oleh KOSMO!

25 Jun 2022, 9:00 pm
NEW DELHI – Seorang lelaki bertindak di luar kebiasaan apabila membawa ular yang menggigit isterinya ke hospital bersama-sama mereka dalam satu kejadian baru-baru ini, lapor laman Gulf News.
Kejadian berlaku di di Afzal Nagar, negeri Telangana, India apabila seekor ular menggigit kaki isteri seorang penduduk kampung bernama Ramendra Yadav.
Jika kebiasaannya ular akan dipukul sehingga mati atau dihalau keluar, Ramendra bertindak menangkap ular tersebut dan memasukkannya ke dalam botol.
Dia kemudian membawa isteri dan ular ke hospital berdekatan untuk mendapatkan rawatan.
Doktor bertanya tujuan Ramendra membawa ular tersebut bersamanya ke hospital.
“Ini sebagai persediaan sekiranya doktor bertanya ular jenis apa yang menggigit isteri saya. Saya boleh terus tunjukkan kepada mereka.

“Saya akan lepaskan ular ini kembali ke hutan selepas isteri saya dibenarkan keluar hospital,” kata Ramendra. – Agensi


Guru agama, dua anak lelaki dikhuatiri lemas kereta terjunam dalam sungai
Oleh OTHMAN YAHAYA

25 Jun 2022, 11:51 pm
BALING – Seorang guru agama dan dua anak lelakinya dikhuatiri lemas selepas kereta dinaiki mereka terbabas lalu terjunam ke dalam Sungai Ketil dalam kejadian di Kampung Pantai Cicar, Kuala Ketil di sini pada petang tadi.
Kejadian kira-kira pukul 6.30 petang itu mengakibatkan kereta dinaiki mangsa, Mashitoh Ibrahim, 37, bersama dua anaknya iaitu Mohd. Ziyad Zikri Sharudin, 7, dan Mohd. Ziyad Haziq, 5, dihanyutkan arus deras.
Guru agama tersebut dikatakan dalam perjalanan pulang ke rumah di Sungai Petani selepas menyertai gotong-royong di Sekolah Kebangsaan Kampung Selarong di Kuala Ketil di sini.
Operasi mencari dan menyelamat (SAR) ketiga-tiga mangsa sedang giat dijalankan oleh pasukan penyelamat.
Timbalan Pengarah Jabatan Bomba dan Penyelamat (JBPM) Kedah, Penolong Pesuruhjaya Bomba Syufa’at Kamaron memberitahu, pihaknya menerima panggilan berhubung kejadian pada pukul 6.42 petang tadi.
“Kejadian melibatkan sebuah kereta jenis Proton Persona yang disyaki dinaiki tiga mangsa dan terdapat serpihan bumper kereta tersebut ditemui di bahu jalan,” katanya di sini hari ini.

Katanya, keadaan sungai berarus deras dengan lebar kira-kira 100 meter, tinggi tebing tiga meter dan kedalaman melebihi tiga meter.
“Tindakan anggota penyelamat membuat pencarian di permukaan dan belum dapat mengesan kedudukan kereta tersebut.
“Penduduk kampung juga membantu menyusuri sungai bagi membantu operasi pencarian,” ujarnya.
Sementara itu, suami mangsa, Sharudin Aziz, 51, dia berharap isteri dan dua anak lelakinya dapat ditemui dengan segera.
“Anak sulung kami yang berusia 10 tahun terselamat kerana berada bersama saya ketika kejadian,” tambahnya. – KOSMO! ONLINE


Suami isteri maut rempuh Toyota Innova keluar simpang
Oleh NIK NUR IZZATUL HAZWANI NIK ADNAN

25 Jun 2022, 10:27 pm
DUNGUN – Gara-gara sebuah kenderaan pelbagai guna dipandu seorang lelaki warga China keluar simpang secara tiba-tiba, sepasang suami isteri maut dalam kemalangan di Kilometer 68, Jalan Kuala Terengganu-Kuantan berhampiran persimpangan Tanjung Jara di sini hari ini.
Dalam kejadian pada pukul 5 petang itu, Mohd. Abdika Razali dan isterinya, Rabiatuladawiah Saufi yang masing-masing berusia 36 tahun meninggal dunia akibat kecederaan parah di bahagian kepala dan beberapa anggota badan.
Mohd. Abdika dan isteri yang menaiki motosikal berkuasa tinggi, Aprilia RSV4 dikatakan dalam perjalanan pulang ke rumah mereka di Kampung Pengkalan Binjai, Kemaman dari menyertai perhimpunan motosikal di Kuala Terengganu.
Ketua Polis Daerah Dungun, Superintendan Baharudin Abdullah berkata, sebaik tiba di lokasi kejadian, motosikal ditunggang Mohd. Abdika yang merupakan peniaga ayam gagal mengelak kenderaan Toyota Innova dikatakan tiba-tiba keluar dari simpang.
“Motosikal dinaiki kedua mangsa merempuh sisi kanan kenderaan Toyota Innova dipandu lelaki warga China berusia 34 tahun.
“Impak rempuhan itu menyebabkan kedua-dua suami isteri itu bercampak sejauh beberapa meter,” katanya ketika dihubungi Kosmo! di sini hari ini.

Baharudin berkata, mayat Mohd. Abdika dan Rabiatuladawiah telah dihantar ke Unit Forensik Hospital Dungun di sini untuk tindakan lanjut.
Beliau berkata, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Pengunjung rumah hantu terkejut, pukul kepala pekerja
Oleh KOSMO!

25 Jun 2022, 8:30 pm
JAKARTA – Sebuah klip video di media sosial Indonesia memaparkan seorang pekerja rumah hantu dipukul oleh pengunjung wanita lantaran terkejut, lapor laman berita Suara.com.
Video berkenaan dimuat naik dalam akaun TikTok @pupugls.
Rakaman itu memaparkan seorang pekerja lelaki sedang menjaga pintu di Rumah Sandekala yang terletak di pusat beli-belah FX Sudirman, Jakarta.
Dia bersiap sedia membuka pintu tersebut bagi membolehkan pengunjung rumah hantu itu keluar.
Sejurus selepas pintu dibuka, tiga wanita yang panik kedengaran menjerit ketika keluar.
Bagaimanapun, seorang pengunjung wanita itu secara spontan memukul kepala penjaga pintu itu kerana terkejut. Ketiga-tiga wanita itu kemudian terjatuh di atas lantai.

Video berkenaan mendapat perhatian netizen di ruangan komen.
“Ini yang saya takutkan jika kunjungi rumah hantu, risau refleks tendang atau pukul orang,” kata  seorang netizen. – Agensi


Ahli politik hidup lebih lama berbanding rakyat biasa
Oleh KOSMO!

25 Jun 2022, 8:00 pm
LONDON – Satu kajian baharu mendapati bahawa jangka hayat ahli politik adalah lebih lama berbanding penduduk di kawasan yang mereka wakili, lapor laman berita MailOnline semalam.
Pasukan penyelidik dari Universiti Oxford melakukan kajian itu dengan menganalisis data dari 11 negara dan lebih 57,500 ahli politik sejak awal abad ke-19.
Negara terbabit adalah Australia, Austria, Kanada, Perancis, Jerman, Itali, Belanda, New Zealand, Switzerland, Britain dan Amerika Syarikat.
Di semua 11 negara berkenaan, ahli-ahli politiknya didapati mempunyai purata jangka hayat 4.5 tahun lebih lama berbanding populasi yang mereka wakili.
Jurang jangka hayat pula berbeza mengikut negara. Ia bermula sekitar tiga tahun yang direkodkan di Switzerland sehingga 7.5 tahun di Itali.
Fenomena itu antaranya mungkin kerana ahli politik biasanya memperoleh gaji jauh melebihi purata pendapatan penduduk. Gaji yang rendah boleh menjejaskan akses kepada penjagaan kesihatan.

Sebagai contoh di Britain, gaji pokok tahunan untuk ahli parlimen bermula 1 April lalu ialah £84,144 (RM454,279). Anggaran purata gaji ahli politik di Britain pula sebanyak £24,600 (RM132,811).
“Keputusan menunjukkan bahawa kelebihan kelangsungan hidup ahli politik hari ini adalah sangat tinggi berbanding dengan yang diperhatikan pada separuh pertama abad ke-20,” kata Dr. Laurence Roope di Pusat Penyelidikan Ekonomi Kesihatan Universiti Oxford. – Agensi


Johor Jewels tepati ramalan ke final
Oleh MUHAMMAD HELMEE RAMLI

25 Jun 2022, 10:12 pm
KUALA LUMPUR – Seperti dijangka, Johor Jewels tidak berdepan banyak masalah untuk melangkah ke perlawanan akhir Sooka Netball Super League (NSL) selepas menewaskan Pahang Tulips 73-54 sebentar tadi.
Pada aksi separuh akhir yang berlangsung di Stadium Juara, Bukit Kiara, Johor yang diiringi paluan gendang penyokong bermula garang menerusi gerakan-gerakan berbahaya duo tengah, Pow Mei Foong dan Nurfariha Abdul Razak.
Pasukan dari Selatan tanah air itu yang diperkuatkan penyerang terbaik negara, An Najwa Azizan menampilkan aksi cukup baik pada suku masa pertama apabila selesa mendahului 21-10 menuju ke waktu rehat.
Bersambung suku masa kedua, Pahang dilihat cuba merapatkan kedudukan, namun kekebalan benteng pertahanan Johor yang diketuai penjaga gol (GK), Gayani Samanthika memberi kesukaran buat pasukan dari Pantai Timur itu.
Meskipun sudah mendahului dengan selesa, namun skuad kendalian Fazira Mesnan itu terus menampilkan aksi agresif apabila terus melancarkan serangan demi serangan sebelum menamatkan suku masa kedua 44-20.
Pada suku masa ketiga, perlawanan terus berlangsung dalam keadaan ‘berat sebelah’ apabila Johor melancarkan serangan demi serangan ke arah kubu pertahanan Pahang.

Walaupun perlawanan didominasi Johor, namun skuad kendalian Hapizah Jaafar tetap mencuri tumpuan menerusi goal shooter (GS), Siti Maisarah Affandi yang dilihat konsisten melakukan jaringan buat pasukannya.
Memasuki suku masa keempat, Pahang berjaya mengimbangi permainan Johor selepas An Najwa, Mei Foong dan Nurfariha dikeluarkan bagi membawa masuk pemain yang lebih cergas.
Bagaimanapun, kemasukan semula An Najwa dan Nurfariha pada pertengahan permainan membolehkan Johor kembali memperkemaskan permainan dan memastikan kemenangan berharga 73-54.- KOSMO! ONLINE


Tiada lanjutan Program Rekalibrasi Pulang PATI
Oleh WAT KAMAL ABAS

25 Jun 2022, 7:48 pm
LARUT – Seramai 282,561 pendatang asing tanpa izin (PATI) telah berdaftar menerusi Program Rekalibrasi Pulang untuk pulang secara sukarela setakat ini.
Menteri Dalam Negeri, Datuk Seri Hamzah Zainudin berkata, daripada jumlah berkenaan seramai 243,297 PATI telah dihantar pulang ke negara masing-masing.
“Program Rekalibrasi Pulang akan tamat bulan ini dan selepas itu kita akan mengambil tindakan yang tegas terhadap mereka yang ingkar pada arahan yang telah kita keluarkan tempoh hari.
“Contohnya,Warga asing yang tinggal di sini tanpa sebarang dokumen sah atau tanpa pengesahan yang dibuat imigresen, mereka akan dibawa ke mahkamah,” katanya ketika ditemui selepas Majlis Kenduri Kampung Anak Kurau di Batu Kurau di sini hari ini.
Sebelum ini, kerajaan melancarkan Program Rekalibrasi Pulang iaitu program yang membenarkan PATI pulang ke negara asal secara sukarela tertakluk kepada syarat-syarat tertentu yang ditetapkan. – KOSMO! ONLINE


Remaja perempuan hilang selepas ke kedai
Oleh NOR AZIAH MAT NOH

25 Jun 2022, 7:09 pm
KUALA LUMPUR – Seorang remaja perempuan dilaporkan hilang selepas pergi ke kedai untuk mendapatkan pekerjaan dalam kejadian di Kampung Bandar Dalam, di sini pada Isnin lalu.
Ketua Polis Daerah Sentul, Asisten Komisioner Beh Eng Lai berkata, ibu kepada remaja terbabit membuat laporan polis selepas gagal menghubungi telefon bimbit gadis berusia 17 tahun berkenaan.
“Siasatan mendapati remaja perempuan itu dilaporkan hilang selepas keluar dari rumahnya di Kondominium Sri Suajaya sekitar pukul 7.20 petang.
“Mangsa yang bernama Nur Hidayati Duwaijah Mazlan dikatakan telah keluar dari rumah untuk ke kedai dan sehingga kini remaja berkenaan masih gagal dihubungi,” katanya dalam satu kenyataan di sini hari ini.
Jelas Eng Lai, ibu remaja terbabit memaklumkan kali terakhir anak perempuannya itu dilihat memakai baju berwarna merah dan berseluar warna hitam.
“Remaja itu berketinggian lebih kurang 145 sentimeter dan berkulit cerah. Selain itu, gadis terbabit berbadan sederhana serta kedua-dua matanya berwarna coklat.

“Polis telah mengeluarkan hebahan pencarian remaja perempuan berkenaan melalui Nur Alert,” ujarnya.
Tambahnya, Polis Kuala Lumpur menyeru orang awam yang mempunyai sebarang maklumat berhubung kehilangan remaja itu untuk tampil memberikan keterangan atau terus menghubungi Pegawai Penyiasat kes, Inspektor Noramalina Md. Jamil di talian 017-3185868 atau menghubungi Bilik Gerakan IPD Sentul di talian 03-40482222. – KOSMO! ONLINE


Pelakon Yah Kucai bangga terima Diploma Bahasa Inggeris
Oleh NURUL AIN NATASHA MAZLAN

25 Jun 2022, 7:02 pm
PETALING JAYA – Pelakon filem 18 Puasa di Kampong Pisang, Afea Deanna Baharudean, 22, atau lebih dikenali Yah Kucai menerima Diploma Bahasa Inggeris pada Istiadat Konvokesyen ke-23 Universiti Pendidikan Sultan Idris (UPSI) semalam.
Afea Deanna yang menerima diploma daripada Pro-Canselor Tan Sri Alimuddin Mohd. Dom menzahirkan rasa syukur kerana berjaya menamatkan pengajiannya di universiti berkenaan.
“Alhamdulillah selesai juga pengajian saya di UPSI. Saya ucapkan jutaan terima kasih kepada kedua ibu-bapa dan para pensyarah serta rakan-rakan yang banyak membantu pengajian saya di sini,” katanya.
Pelakon muda itu mengaku pada awalnya agak sukar untuk membiasakan diri dengan suasana bandar memandangkan dia dibesarkan dalam suasana kampung.
“Tambahan pula berjauhan dengan keluarga, namun sedikit demi sedikit saya belajar berdikari dan mula mencari kerja untuk membayar pengajian saya di sini,” katanya.
Tambah Afea, bukan mudah bahagikan masa belajar sambil bekerja, namun berkat kesabaran dan usaha dia berjaya menamatkan pengajiannya.

Afea memulakan kerjaya sebagai pelakon apabila bakatnya dicungkil Allahyarham Mamat Khalid semasa dia bekerja secara sambilan di restoran Sarang Art Hub milik arwah.
Menurutnya, fokusnya sekarang adalah untuk menyambung pengajian ke peringkat ijazah sarjana untuk merealisasikan hasrat kedua ibu bapanya yang mahu lihat dia jadi seorang pendidik anak bangsa.
“Bagaimanapun baru-baru ini saya dapat tawaran lakonan dalam sebuah siri sitkom televisyen yang akan bersiaran selama 13 episod.
“Mendapat peranan utama bernama Siti, seorang gadis gila-gila dan kelakar berjudul Kami Budak Flat arahan Mohd Zyrul Hafizi dan bakal diterbitkan RTM Julai nanti,” jelasnya.
MAfea turut menyatakan dia tidak menolak pelawaan jika diberikan peluang untuk beraksi di layar perak selepas ini.
“Terlalu banyak jasa Allahyarham Mamat Khalid yang bertanggungjawab membawa nama saya ke persada seni lakonan,” akhirnya. – KOSMO! ONLINE


Hujan lebat, ribut petir di 5 negeri malam ini
Oleh NOR AZIAH MAT NOH

25 Jun 2022, 6:51 pm
PETALING JAYA – Jabatan Meteorologi Malaysia (MetMalaysia) melaporkan hujan lebat serta ribut petir dijangka berlaku di lima negeri menjelang malam ini.
MetMalaysia dalam laporan cuacanya hari ini berkata, cuaca buruk itu dijangka berlaku di Terengganu melibatkan daerah Dungun dan Kemaman.
“Hujan lebat juga dijangka melanda Pahang termasuk daerah Lipis, Raub, Bentong dan Rompin.
“Selain itu, keadaan cuaca buruk juga sedang berlaku di Kuala Lumpur dan dijangka beransur reda awal malam ini,” katanya.
Sementara itu, hujan lebat dan ribut petir juga dijangka melanda Kelantan di kawasan Jeli, Tanah Merah, Machang dan Gua Musang.
Jelas MetMalaysia, keadaan cuaca yang sama turut berlaku di Sarawak melibatkan Samarahan (Simunjan), Sri Aman, Betong (Pusa), Sarikei, Sibu dan Bintulu (Sebauh).

Tambahnya, di Sabah pula keadaan hujan lebat dan ribut petir bakal melanda di daerah Pedalaman (Beaufort), Pantai Barat (Papar), Sandakan (Beluran) dan Kudat. – KOSMO! ONLINE


‘Pilot darat’ ambil gambar pemandu wanita dikecam
Oleh KOSMO!

25 Jun 2022, 7:33 pm
PETALING JAYA – Tindakan seorang pemandu lori atau ‘pilot darat’ mengambil kesempatan menangkap gambar pemandu wanita di jalan raya sesak dikecam orang ramai di laman sosial.
Menerusi perkongsian di laman Twitter CringeMalaysia memaparkan tangkap layar komen seorang lelaki yang berkongsi sebuah gambar yang kurang enak.
Menurut hantarannya, dia pada mulanya menasihati pengguna jalan raya lain agar tidak mudah ‘koyak’ apabila mengharungi kesesakan.
Bagaimanapun, selingan gambar yang dimuat naik bersama hantaran terbabit mengundang pelbagai reaksi dari orang ramai.
“Jangan cepat koyak bila hadap jem, hati kena kental dan rezeki mata kena kongsi,” katanya di ruangan komen.
Susulan daripada itu, rata-rata orang ramai mengecam tindakan lelaki tersebut kerana menganggu privasi individu lain.

“Tengoklah tu, pakaian bertutup pun masih diganggu, tak faham. Setakat itu sahaja pemikiran pemandu lori ni, jenis sekolah tak habis,” kata adhycharmant.
“Itulah gunanya cermin gelap untuk kereta perempuan. Semakin lama semakin menakutkan,” luah seriselasih.
“Jem otak aku. Tak terfikir pula sampai macam ini sekali, walaupun dalam gambar tu pakaian dia tertutup,” ujar nurulain. – KOSMO! ONLINE


3,200 penguat kuasa dan pemantau harga KPDNHEP ‘gempur’ peniaga
Oleh HARIS FADILAH AHMAD

25 Jun 2022, 7:41 pm
JERANTUT – Kementerian Perdagangan Dalam Negeri dan Hal Ehwal Pengguna (KPDNHEP) menggerakkan seramai 2,200 penguatkuasa dan 1,000 pegawai pemantau harga bagi menggempur aktiviti menyorok barang sempena Ops Ayam, Telur ayam dan Minyak masak (Ops ATM) di seluruh negara.
Pengarah Penguatkuasa KPDNHEP, Azman Adam berkata, usaha menerusi Ops ATM digerakkan susulan aduan pengguna mengenai aktiviti menyorok barang makanan sehingga menyukarkan pelanggan mendapat bekalan tersebut.
“Aktiviti yang tidak bertanggungjawab dalam kalangan peniaga berkenaan cuba menaikkan (mencatut) harga dengan cara melewatkan pasaran sehingga menyusahkan pengguna walaupun bekalan mencukupi.
“Kita melancarkan Ops ATM untuk membanteras serta menggempur aktiviti menyorok barang kawalan dengan memastikan keberadaan bekalan terutama barang makanan negara sentiasa mencukupi,” katanya selepas membuat pemeriksaan bekalan dan harga ayam, telur dan minyak masak di Pasar Raya Econsave, Jerantut di sini hari ini.
Azman turut mengetuai seramai 10 orang penguatkuasa pejabat KPDNHEP Pahang mengadakan lawatan dan pemeriksaan mengejut di beberapa buah premis di Kampung Kuala Tahan dekat sini.
Dalam pada itu, mengulas mengenai lawatan kerja dan pemeriksaan mengejut minyak masak peket beliau berkata bekalan tersebut masih mencukupi dan boleh didapati di semua pasar raya bandar ini termasuk peruncit di Kampung Kuala Tahan.

Sementara itu katanya, sejak Ops ATM dilancarkan pada 13 Jun 2022 sebanyak 463 pemeriksaan telah dilakukan dan operasi akan dilakukan secara berterusan.
“Sejak awal tahun ini sehingga 24 Jun 2022 sebanyak 472,036 premis di seluruh negara telah diperiksa dan dari jumlah tersebut sebanyak 16 peratus, iaitu 75,383 buah premis di kawasan luar bandar.
“KPDNHEP berharap semua peniaga termasuk premis di luar bandar memastikan keberadaan barang keperluan terutamanya ayam, telur ayam dan minyak masak dan tidak mengambil kesempatan dengan mengambil keuntungan secara mencatut di bawah kesalahan Akta Kawalan Bekalan (AKB) 1961,” ujarnya. – KOSMO! ONLINE


Pihak perubatan sendiri yang pasangkan, bukan produksi – Pengarah
Oleh MOHAMMAD SHAHEMY AZMI

25 Jun 2022, 7:54 pm
PETALING JAYA – Pengarah drama Bisik-Bisik Gelora, Riza Baharudin tampil menjelaskan bahawa pihaknya telah pun mendapatkan rujukan daripada mereka yang arif terlebih dahulu tentang cara pemasangan tiub bantuan pernafasan (intubation tube) sebelum babak ‘kritikal’ lakonan Redza Rosli dibuat.
Riza yang dihubungi Kosmo! Online memberitahu, peralatan tersebut telah dipasang sendiri oleh pegawai perubatan dan bukannya dibuat sesuka hati kerana bimbang jika cara penyambungan tiub bantuan pernafasan itu salah.
“Kalau boleh saya tidak mahu kaitkan sesiapa. Tapi saya perlu jelaskan bahawa tiub bantuan pernafasan itu telah dipasang oleh individu yang arif tentang perubatan dan bukannya pihak kru produksi.
“Bila pihak perubatan sendiri yang memasangnya, saya tidaklah boleh memandai-mandai kata salah. Jadi saya anggap sahaja cara pemakaian tiub bantuan pernafasan itu betul,” katanya kepada Kosmo! Online.
Ujar Riza lagi, sewaktu babak itu dijalankan di sebuah hospital, dia turut berada di lokasi dan telah bertanyakan beberapa kali kepada pihak perubatan untuk mendapatkan kepastian.
“Banyak kali saya tanya itu dan ini kerana mahu segala-galanya nampak sempurna. Malah sebelum drama Bisik-Bisik Gelora ditayangkan, pihak penyiar TV3 juga ada bertanyakan tentang perkara itu.

“Saya dengan yakin memaklumkan bahawa cara pemakaian tiub bantuan pernafasan itu telah dipasang dengan betul oleh pihak perubatan,” katanya.
Bagaimanapun, sebagai pengarah, Riza memikul tanggungjawab tersebut dan memohon maaf kepada pihak yang menganggap babak tersebut seolah-olah memperlekehkan institusi perubatan.
“Dengan rasa rendah diri, sebagai pengarah saya sedia memikul tanggungjawab dengan memohon maaf kepada mereka yang terasa.
“Sebagai pengajaran, saya akan lebih berhati-hati selepas ini dan akan mendapatkan pandangan lebih daripada seorang pakar jika mahu melakukan babak serupa dikemudian hari,” katanya.
Enggan menyalahkan mana-mana pihak, Riza pada masa sama turut mengucapkan terima kasih kepada penonton yang menonton drama tersebut kerana peka dengan ‘kesilapan’ yang berlaku.
“Bila tular babak ‘kritikal’ itu, maknanya penonton peka dan tonton drama saya. Terima kasih semua,” ujarnya.
Terdahulu, tular dalam laman sosial apabila babak Jad Izzuddin lakonan Redza Rosli yang terlantar dalam keadaan kritikal di hospital menjadi bahan lawak netizen selepas cara tiub bantuan pernafasan yang digunakannya dianggap pelik oleh penonton.
Malah, babak tersebut turut mendapat teguran oleh seorang doktor perubatan apabila mendakwa cara penyambungan tiub bantuan pernafasan itu tidak sama seperti amalan perubatan sebenar. – KOSMO! ONLINE


Pekerja hilangkan data peribadi 460,000 penduduk bandar Amagasaki
Oleh KOSMO!

25 Jun 2022, 7:00 pm
TOKYO – Seorang pekerja telah menghilangkan data peribadi milik hampir setengah juta penduduk sebuah bandar di Jepun akibat mabuk semasa keluar minum bersama rakan sekerjanya, lapor laman berita Sora News.
Pentadbiran bandar Amagasaki di Hyogo ketika itu sedang melakukan urusan untuk menghantar bayaran pelepasan kepada isi-isi rumah yang dikecualikan daripada cukai kediaman.
Untuk melakukan kerja mencari antara 460,000 penduduk Amagasaki yang layak mendapatkan bayaran tersebut, kerajaan tempatan mengupah firma teknologi maklumat (IT) di bandar berdekatan, Suita di Osaka.
Pada 21 Jun lalu, seorang kontraktor telah membuat salinan data peribadi penduduk bandar itu yang lengkap dengan tarikh lahir, alamat, maklumat mengenai cukai dan bantuan kerajaan.
Setelah menyalinnya pada sebuah pemacu USB, pekerja yang identitinya tidak didedahkan itu mengeluarkan data berkenaan dari pejabat kerajaan tanpa kebenaran.
Dia ingin memindahkan data itu ke sebuah komputer di pejabatnya di Suita supaya boleh bekerja dari sana.

Bagaimanapun selepas selesai bekerja, lelaki itu bertindak memasukkan pemacu USB tersebut ke dalam begnya tanpa memadamkan data yang disalin.
Laporan mengatakan bahawa lelaki itu singgah di sebuah restoran untuk minum. Dia kemudian mabuk dan tertidur di jalanan semasa berjalan pulang. Setelah sedarkan diri, dia terkejut apabila beg dan pemacu USB itu hilang.
Pada 23 Jun lalu, firma tersebut membuat permohonan maaf dengan menerangkan kejadian yang berlaku. Lelaki itu dikatakan minum sehingga mabuk dan beg itu hilang di jalanan.
Selepas membuat permohonan maaf, pegawai kerajaan bandar itu memaklumkan bahawa tiada kebocoran dikesan dan data itu dilindungi dengan kata laluan 13 aksara. – Agensi


60 peratus pelajar sekolah menengah di utara Thailand positif HIV
Oleh KOSMO!

25 Jun 2022, 7:30 pm
BANGKOK – Pasukan petugas penjagaan kesihatan di Phitsanulok, Thailand memaklumkan bahawa 60 peratus jangkitan virus kurang daya tahan penyakit (HIV) dikesan dalam kalangan pelajar sekolah menengah wilayah berkenaan, lapor laman berita Thaiger semalam.
Mereka turut menganggarkan bahawa purata dua kes HIV berlaku di Thailand pada setiap jam.
Kenyataan itu dibuat dalam mesyuarat yang diadakan di Bilik Persidangan Crystal di Hotel Park, Phitsanulok. Mereka berbincang mengenai bahaya jangkitan HIV secara senyap.
Persidangan itu dihadiri oleh petugas perubatan, doktor dan pengamal perubatan di  hospital dan pusat penjagaan kesihatan Phitsanulok.
Timbalan Pengarah Jabatan Perubatan di Hospital Bangkok Cawangan Phitsanulok, Nattapon Prupongpunt dalam persidangan itu mendedahkan bahawa seramai 3,800 orang dijangkiti HIV di wilayah berkenaan.
Nattapon turut memaklumkan bahawa wilayah itu pernah mengesan kes positif HIV yang kebanyakannya dalam kalangan orang dewasa berusia 30 hingga 60 tahun.

Bagaimanapun, remaja berumur bawah 20 tahun kini menjadi kumpulan penghidap utama dengan 60 peratus adalah pelajar sekolah menengah. Secara purata, 150 pelajar sekolah menengah dijangkiti HIV pada setiap tahun.
Sesulan itu, Nattapon menggesa ibu bapa supaya lebih prihatin terhadap anak-anak dengan menggalakkan mereka menjalani ujian jika dipercayai berisiko.
Pengarah kesihatan juga menggalakkan jabatan-jabatan berkaitan untuk mempromosikan kondom yang dikatakan boleh mencegah HIV sehingga hampir 100 peratus.
Nattapon turut menggalakkan orang ramai untuk menggunakan ubat anti-HIV yang menghalang individu negatif daripada dijangkiti. Ia dianggarkan berkesan sehingga 80 peratus dengan lebih satu juta penduduk Thailand menggunakan ubat tersebut.
Dalam pada itu, akhbar Thai Post pula menganggarkan seramai 520,345 penduduk Thailand kini dijangkiti HIV. – Agensi


Subsidi terbesar dalam sejarah demi ringankan beban rakyat
Oleh AMREE AHMAD

25 Jun 2022, 7:58 pm
PUTRAJAYA – Jumlah unjuran perbelanjaan subsidi kepenggunaan untuk sepanjang tahun ini adalah paling tinggi dalam sejarah yang pernah ditanggung oleh mana-mana kerajaan.
Menteri Kewangan, Tengku Datuk Seri Zafrul Tengku Aziz berkata, subsidi RM77.3 bilion itu meliputi petrol, diesel, gas petroleum cecair (LPG), minyak masak, tepung dan tarif elektrik.
“Subsidi kepenggunaan ini bagi mengurangkan kos sara hidup rakyat malahan ia belum lagi termasuk bantuan kebajikan masyarakat lain,” katanya menerusi kenyataan di sini hari ini.
Beliau turut melampirkan data keperluan unjuran subsidi bagi tahun ini yang berjumlah RM51 bilion dengan paling besar melibatkan sebanyak RM37.3 bilion untuk petrol, diesel dan LPG.
Ini diikuti subsidi kepenggunaan untuk tarif elektrik, ayam dan telur unggas itu yang sebanyak RM9.7 bilion serta skim penstabilan minyak masak paket satu kilogram berjumlah RM4 bilion.
Unjuran dinyatakan untuk sepanjang tahun ini ujar beliau lagi, dengan mengambil kira harga subsidi serta harga pasaran minyak, arang batu dan komoditi lain kekal pada paras semasa.

Sekadar perbandingan, subsidi tahun lalu hanya RM16.5 bilion dengan terbesar ialah petrol, diesel dan LPG (RM13.2 bilion), minyak masak (RM2.2 bilion) serta lain-lain (RM1.1 bilion).
Sementara pada 2020 pula, jumlah subsidi cuma RM2.7 bilion dengan petrol, diesel dan LPG yang paling besar (RM1.6 bilion), minyak masak (RM0.5 bilion) serta lain-lain (RM0.6 bilion).
Mengulas lanjut, Tengku Zafrul berkata, sekiranya ditambah Bantuan Keluarga Malaysia (BKM) sebanyak RM11.7 bilion dan pelbagai subsidi lain, jumlah keseluruhan ialah RM77.3 bilion.
“Ini juga mengambil kira pengumuman kerajaan baru-baru ini yang meliputi bantuan tunai tambahan RM630 juta sekaligus meningkatkan jumlah BKM Fasa 2 kepada RM1.74 bilion,” jelasnya lagi.
Tidak ketinggalan ujar beliau, ialah subsidi elektrik bagi Semenanjung Malaysia bernilai RM5.8 bilion untuk separuh kedua 2022 bagi memastikan tiada kenaikan tarif mulai 1 Julai depan.
Kerajaan tegas beliau, peka kepada isu kenaikan harga komoditi dan kadar inflasi ekoran gangguan rantaian bekalan global serta konflik Ukraine-Rusia yang menjejaskan seluruh dunia.
Situasi tidak dijangka itu kata Tengku Zafrul, berlaku sejak akhir Februari lalu sebenarnya telah mengakibatkan impak besar kenaikan harga barangan asas kepada kebanyakan negara.
Sehubungan itu, pertambahan subsidi oleh kerajaan bertujuan menampung kos sara hidup rakyat kerana ia bersifat menyeluruh yang turut memberi manfaat bagi golongan M40 dan T20.
Kementerian Kewangan bagaimanapun akan terus memantau faktor luaran yang boleh memberi kesan negatif kepada situasi ekonomi domestik demi memastikan kos sara hidup rakyat masih terkawal.- KOSMO! ONLINE


PM arah segerakan kemasukan pekerja asing elak kerugian berbilion – Mustapa
Oleh DIYANATUL ATIQAH ZAKARYA

25 Jun 2022, 6:27 pm
MELAKA – Perdana Menteri, Datuk Seri Ismail Sabri Yaakob mengarahkan kelulusan permohonan pekerja asing disegerakan bagi mengelakkan sektor ekonomi negara mengalami kerugian membabitkan nilai berbilion ringgit.
Perkara itu disampaikan oleh Menteri di Jabatan Perdana Menteri (Ekonomi), Datuk Seri Mustapa Mohamed yang hadir mewakili Ismail bagi merasmikan Mesyuarat Agung Tahunan Gabungan Dewan Perniagaan dan Perindustrian Cina Malaysia (ACCCIM) Ke-76 di Banda Hilir di sini, hari ini.
Menurutnya, beberapa sektor utama dalam negara kini berdepan dengan isu kekurangan tenaga kerja termasuk golongan pekerja warga asing yang diperlukan.
Ujarnya, Kementerian Sumber Manusia dan Jabatan Tenaga Kerja (JTK) sedang menangani isu tersebut dengan meluluskan kira-kira 266,000 orang pekerja asing, namun setakat 10 Jun lalu, hanya 19,000 tenaga kerja telah memasuki Malaysia.
“Kerajaan komited untuk bersama-sama pihak swasta dalam menangani isu kekurangan pekerja ini untuk menyokong pemulihan sektor perniagaan.
“Kita telah meminta proses kelulusan permohonan pekerja asing disegerakan supaya tidak menjejaskan pemulihan ekonomi, yang boleh menyebabkan kerugian berbilion-bilion ringgit kepada industri dan kerajaan,” katanya ketika menyampaikan ucaptama.

Ujarnya, bagi rancangan masa panjang, kerajaan bagaimanapun akan bekerjasama dengan komuniti perniagaan untuk mengurangkan kebergantungan yang berlebihan kepada pekerja asing.
“Usaha ini adalah dengan melalui penggunaan teknologi dan automasi serta meningkatkan kemahiran tenaga kerja peringkat domestik.
“Semua industri, termasuk perusahaan kecil dan sederhana (PKS) digesa mengambil peluang pelbagai kemudahan kewangan serta geran disediakan oleh pelbagai agensi kerajaan untuk menyokong automasi dan pendigitalan ke arah mencapai Industri 4.0,” katanya. – KOSMO! ONLINE


Kunyah roti canai berisi tali mop
Oleh KOSMO!

25 Jun 2022, 5:29 pm
PETALING JAYA – Seorang gadis trauma apabila roti canai yang dipesan di sebuah restoran didakwa mengandungi tali mop.
Menerusi perkongsian oleh pemilik akaun media sosial Yonabi, dia bersama rakannya sedang menikmati roti canai tersebut, namun kejadian itu bertukar menjadi tragedi hitam apabila roti dikunyah tidak lumat.
Setelah diperhatikan, terdapat seurat tali mop yang didapati dalam roti canai tersebut.
Dalam pada itu, dia turut memberitahu mereka diminta membayar makanan tersebut tanpa diskaun oleh pemilik kedai tersebut.
Perkongsian tersebut tular sehingga mengundang pelbagai reaksi orang ramai yang marah dengan tindakan peniaga tidak menjaga kebersihan premis.
“Aku ingatkan aku seorang sahaja yang pernah kena macam ini. Haih,” luah seorang pengguna.

Sementara itu, beberapa pengguna lain turut berkongsi pengalaman yang hampir sama seperti gadis itu di ruangan komen.
“Tali mop! Masa aku kena dulu, ada cicak dalam tomyam. Kawan aku dah habis makan dua pinggan sebab ingatkan itu cendawan. Rupanya cicak,” kongsi Black Rose.
“Saya pernah makan roti canai ada bulu. Terus serik dan tak mahu pergi lagi ke kedai itu,” luah seorang lagi pengguna. – KOSMO! ONLINE


Rakaman video tembak di Amerika Latin bukan Klang
Oleh ISKANDAR SHAH MOHAMED

25 Jun 2022, 6:12 pm
KLANG – Rakaman video tular kejadian berbalas tembakan antara penjenayah dan pengawal keselamatan disahkan berlaku di Amerika Latin, bukan di daerah ini.
Ketua Polis Daerah Klang Selatan, Asisten Komisioner Cha Hoong Fong berkata, pihaknya mengesan video itu di media sosial kira-kira pukul 10 pagi semalam.
Katanya, video itu memaparkan kejadian tembakan yang kononnya berlaku di sebuah premis di sekitar Bukit Tinggi, di sini.
“Ibu Pejabat Polis Daerah (IPD) Klang Selatan menafikan kes itu berlaku di kawasan yang didakwa tersebut.
“Hasil semakan mendapati kejadian sebenarnya berlaku di salah sebuah negara Amerika Latin,” katanya dalam kenyataan hari ini.
Tegas Hoong Fong, orang ramai diingatkan tidak menyebarkan maklumat tidak sahih sehingga menimbulkan kegusaran kepada masyarakat.

Terdahulu, tular sebuah video berdurasi satu minit memaparkan beberapa orang awam sedang berurusan di dalam sebuah premis yang turut dikawal seorang pengawal keselamatan.
Seorang daripada mereka yang memakai topi kemudian bertindak mengacukan pistol dan menembak pengawal tersebut.
Suspek lelaki itu bagaimanapun cedera ditembak di leher sehingga berlumuran darah lalu keluar dari premis berkenaan.
Berdasarkan rakaman video itu, kejadian berlaku kira-kira pukul 11.15 pagi, 20 Jun lalu. – KOSMO! ONLINE


Bayar RM1 untuk rasai pengalaman naik belon udara panas
Oleh MOHD. HUSNI MOHD. NOOR

25 Jun 2022, 5:13 pm
PUTRAJAYA – Hanya dengan bayaran serendah RM1, warga Putrajaya dan sekitarnya sudah boleh merasai pengalaman menaiki belon udara panas yang ditambat.
Aktiviti berkenaan ditawarkan penyedia perkhidmatan pembayaran tanpa tunai, DuitNow sempena sambutan Karnival Jom Heboh di Anjung Floria, Presint 4 di sini, selama dua hari yang akan berakhir esok.
Pengarah Pembayaran Runcit dan Perkhidmatan Payments Network Malaysia Sdn Bhd (PayNet), Khairuan Abd Rahman berkata, pengunjung berpeluang menaiki belon udara panas itu dengan bayaran RM1 yang perlu dibayar menerusi menerusi DuitNow QR.
Beliau berkata, aktiviti itu akan mula dibuka kepada pengunjung bermula pukul 8 hingga 11 pagi dan 6 petang hingga 9 malam di mana belon udara itu akan dilepaskan dari tapak Anjung Floria dan akan berlegar di atas udara.
“DuitNow sangat teruja untuk bekerjasama dengan Karnival Jom Heboh sebagai rakan penyedia pembayaran tanpa tunai selama dua hari ini,” katanya menerusi kenyataan akhbar hari ini.
Katanya, selain belon udara panas, pengunjung juga boleh menikmati pelbagai aktiviti lain di tawarkan DuitNow termasuk lukisan muka dan sudut ‘Instagrammable’.

Khairuan berkata, pihaknya merancang untuk membawa belon udara panas ini beberapa buah negeri selepas ini selain mempromosikan DuitNow.
Dalam pada itu, Khairuan berkata, DuitNow akan terus memperluaskan perkhidmatannya sekali gus membantu memperluas budaya imbas dan bayar di negara ini.
“Dengan DuitNow, peniaga dan pengguna boleh berurus niaga dengan mudah dengan hanya mengimbas kod QR DuitNow,” katanya. – KOSMO! ONLINE


Kutu babi boleh menyebabkan bengkak hati, kematian
Oleh HARRITH HISHAM

25 Jun 2022, 5:09 pm
PETALING JAYA – Komplikasi serius seperti lumpuh muka, bengkak hati serta kematian boleh terjadi jika parasit atau kutu babi yang terdapat pada tubuh badan tidak dibuang segera.
Menerusi perkongsian Dr. Kamarul Ariffin Nor Sadan di laman Twitter menjelaskan perkara itu disebabkan air liur kutu babi mengandungi kuman-kuman yang berbahaya.
Katanya, kutu berkenaan merupakan sejenis parasit luaran kecil yang akan menggigit kulit hos dan melekat bagi jangka masa lama untuk menghisap darah.
“Apabila kutu ini menggigit serta melekat pada anggota tubuh, maka kulit di kawasan itu akan terasa sakit, merah dan bengkak sehingga menyebabkan demam, lesu dan ruam.
“Kita perlu kenali kutu ini, periksa tubuh setelah lakukan aktiviti di kawasan belukar serta melibatkan haiwan. Individu juga disarankan berjumpa doktor jika digigit kutu babi,” katanya.
Menurut Kamarul Ariffin, lazimnya parasit ini akan menggigit manusia di bahagian anggota badan seperti kelopak mata, kulit kepala, lubang telinga, ketiak serta pusat. – KOSMO! ONLINE